دکتۆر نەجم ئەڵوەنی کتێبێک بڵاو دەکاتەوە\n28/9/2017 - 18:33\nنزیکەی 95 سە رچاوەی گرنگی بواری ڕۆمان و دەرووناسی و کۆمەڵایە تی و زمانیم تێدا بە کارھێناوە\nنزیکەی 95 سە رچاوەی گرنگی بواری ڕۆمان و دەرووناسی و کۆمەڵایە تی و زمانیم تێدا بە کارھێناوە دکتۆر نەجم خالید ناسراو بە نەجم ئەڵوەنی بە چەند رۆژی داھاتوودا کتێبە نوێیەکەی دەکەوێتە بەر دەستی خوێنەران، لەبارەی کتێبە نوێیەکە، ئەڵوەنی نوسیوویەتی " شایانی گووتنە ماوەی زیاتر لە دوو ساڵی پتر خەریکی نووسینی بوومە و نزیکەی 95 سە رچاوەی گرنگی بواری ڕۆمان و دەرووناسی و کۆمەڵایە تی و زمانیم تێدا بە کارھێناوە".\nئەڵوەنی زیاتر لەسەر کتێبە نوێیەکەی نوسیوە و وتوویەتی" ئەمە وێنەی بەرگی دوا کتێبی خۆمە کە پاش چەند ڕۆژێکی تر دەکەوێتە بەردەستی خوێنەرانی خۆشەویست، ھیوادارم ببێتە مایەی پەسندکردنی ئەوان و کەلێنێکیش لەپەرتووکخانەی کوردیدا پڕبکاتەوە .\nشایانی وتنە ماوەی زیاتر لە دوو ساڵی پتر خەریکی نووسینی بوومە و نزیکەی 95 سەرچاوەی گرنگی بواری ڕۆمان و دەرووناسی و کۆمەڵایە تی و زمانیم تێدا بەکارھێناوە.\nلەم پەرتووکەدا ئەوەمان بۆدەرکەوتووە کە ئەدەب بە گشتی و ڕۆمان بە تایبەتی گوزارشت لە ژیانی کۆمەڵایە تی دەکات و ڕووداوەکانی نێو کۆمەڵ دەبنە کەرەستەی سەرەکی ئەدەب بێ ئەوەی ئەدەب کۆپی ئەوڕووداوانە بکاتەوە چونکە ئەدەب ' بە تایبەتی ڕۆمان بە شێوەیەکی نوێ واقیع بەرھەم دەھێنێتەوە و سەرلەنوێ خەڵقی دەکاتەوە.\nئەم بۆچوونەشمان تەواو ئەوە ڕەتدەکاتەوە کە دەڵێت ڕۆمان ھیچمان پێ ناڵێ و نابێ چاومان لەوەبێت ڕۆمان شتێکمان پێ بڵێ . من ئیتر ھیچ ناڵێم بۆ ئەوەی دەرفەت بدەم خوێنەران بەخۆیان پەرتووکەکە بخوێننەوە و ھەڵسەنگاندنی بۆ بکەن .\nكوردۆ شابان كتێبی ریفراندۆمی به‌چاپگه‌یاند


قه‌ده‌ری شۆڕش و خه‌بات به‌یه‌كه‌وه و كۆچی دواییش هه‌ر به‌یه‌كه‌وه\nله‌ناو ئاپۆره‌ی هاوڕێكانیاندا هه‌روه‌ك جاران وێنه‌ی هاوخه‌باتی و خه‌مخۆری نیشتیمان و تێكۆشانیان به‌رزكرایه‌وه، ئه‌گه‌ر تادوێنێ بۆ ته‌مه‌نی پڕ له ئه‌سرینیان بو، ئه‌مڕۆ بۆ پرسه‌و خه‌مێك بو، بۆ كۆستی مردنی مام جه‌لال بو، كه هاورێی ته‌مه‌نی (50) ساڵه‌ی نه‌وشیروان مسته‌فا بو.\nوێنه‌ی پرسه‌ی مام جه‌لال ئه‌وه‌ی نیشانداین كه هه‌ڵسوڕاوانی بزوتنه‌وه‌ی گۆڕان ئه‌م خه‌مه‌یان پێكه‌وه له‌گه‌ڵ هه‌ڤاڵانی یه‌كێتیدا به‌شكرد خه‌مێك كه هێشتا برینی مردنی كاك نه‌وشیروان ساڕێژ نه‌ببو خه‌می مردنی مام جه‌لالیشی هاته‌سه‌ر، هه‌ردولاش كۆكن له‌سه‌ر ئه‌وه‌ی قه‌ده‌ری شۆرش و خه‌بات به‌یه‌كه‌وه و كۆچی دواییش هه‌ر به‌یه‌كه‌وه، ئه‌م راستییه له خۆڕایی نییه.\nئه‌مرۆ كه له یه‌ككاتدا له سلێمانی و هه‌ولێر هه‌ردولا به‌ده‌ست له‌ناو ده‌ستكردنی هاوڕێكانی رۆژانی سه‌ختی شۆڕشی نوێ و هه‌مو ئه‌و ئاڵه‌نگاریانه‌ی ئه‌و ساڵانه، گۆڕان ویه‌كێتی پرسه‌یان بۆمام جه‌لال گێرا.\nدوای په‌نجا ساڵ له‌خه‌باتی شاخ‌و شاریان مام جه‌لال‌و نه‌وشیروان مسته‌فا وه‌ك دوانه‌ی رابه‌رایه‌تی شۆرش، له یه‌كێتی نیشتیمانی كوردستان و كۆمه‌ڵه‌ی ره‌نجده‌رانی كوردستان، ئه‌مرۆ له‌پرسه‌ی مام جه‌لالدا پێكه‌وه مێژوی ئه‌و خه‌باته‌یان ده‌خسته‌وه بیری ئاماده‌بوانی پرسه‌ی ماته‌مینی مام جه‌لال كه ئه‌وكات، له‌كه‌رت‌و تیپه‌كانی هێزی پێشمه‌رگه‌ی ده‌شتی هه‌ولێرو داستانه‌كانی حه‌مامۆك و سماقوڵی و سه‌ری ره‌ش و قه‌یوان ماوه‌ت و كه‌ركوك و گه‌رمیان بڵێسه‌یان، جۆش ئه‌دا.


هه‌ڵوێستی مه‌كته‌بی سیاسی بزوتنه‌وه له‌سه‌ر هه‌ڵبژاردنی په‌رله‌مان\nهه‌ڵوێستی مه‌كته‌بی سیاسی بزوتنه‌وه له‌سه‌ر هه‌ڵبژاردنی په‌رله‌مان\nمه‌كته‌بی سیاسی بزووتنه‌وه‌ی ئیسلامیی ئاماژە بۆئەوەدەکات به‌وپه‌ڕی جورئه‌ته‌وه خاڵه لاوازه‌كانی به‌ڕێوه‌چوونی هه‌ڵبژاردن تۆمار ده‌كه‌ین و بڵاوی ده‌كه‌ینه‌وه و له‌سه‌ری ده‌وه‌ستین.\nده‌قی راگه‌یاندراوه‌كهی بزوتنەوەی ئیسلامی:\nڕوونكردنه‌وه‌یه‌ك له‌مه‌كته‌بی سیاسیی بزووتنه‌وه‌ی ئیسلامیه‌وه سه‌باره‌ت به‌پڕۆسه‌ی هه‌ڵبژاردنی په‌رله‌مانی كوردستان.\nكاتێك..... هه‌لومه‌رجی سیاسی و هاوكێشه سیاسییه‌كان له‌هه‌رێمی كوردستاندا خۆی له لوتكه‌ی كێشه و قه‌یراندا ده‌بینێته‌وه، به‌تایبه‌ت له‌م چوار ساڵه‌ی ڕابردوودا، ئه‌مه‌ش واده‌كات به‌هه‌موو جومگه‌كانی ده‌سه‌ڵاتی سیاسی به‌ئامانج و ئامرازه‌كانیه‌وه شۆڕببێته خواره‌وه‌و، پاشان به ئه‌ستوونی به‌ناو سێكته‌ره‌كانی ژیانی هاوڵاتیان بڵاوبێته‌وه‌و دواجار په‌كیان بخات.\nپڕۆسه‌ی هه‌ڵبژاردنیش یه‌كێكه له‌پێكهاته‌كانی سیسته‌می مه‌ده‌نی و حوكمی مه‌ده‌نی به‌پۆشاكی ساخته و ساخته‌كاری پۆشاك ده‌كرێت دوور له‌ته‌واوی یاسا و رێسای كۆمسیۆنی باڵاو حومكی مه‌ده‌نی و ئه‌خلاقی سیاسی، كه گه‌یشتووه‌ته ئه‌و ئاسته‌ی ساخته‌و ساخته‌كاری ببێته ناسنامه‌ی پڕۆسه‌ی هه‌ڵَبژاردن لای زۆربه‌ی كۆمه‌لانی خه‌ڵكی كوردستان، به‌ڵام ئێمه له‌بزووتنه‌وه‌ی ئیسلامیدا له‌گه‌ڵ ئه‌م تێروانینه‌مان بۆ شێوازی ئه‌نجامدانی پڕۆسه‌ی هه‌ڵبژاردن له‌هه‌رێمی كوردستاندا به‌بیانوو (مبرر) نازانین و ، وه به‌پاساوی نایهێنین بۆ سه‌رنه‌كه‌وتنمان له‌پڕۆسه‌كه‌دا.\nئێمه له بزووتنه‌وه‌ی ئیسلامی به‌وپه‌ڕی جورئه‌ته‌وه خاڵه لاوازه‌كانمان تۆمار ده‌كه‌ین و ده‌یخه‌ینه‌ڕوو، وه له‌سه‌ری ده‌وه‌ستین و هه‌ڵوه‌سته‌ی له‌سه‌ر ده‌كه‌ین.\nپشت به‌خوای په‌روه‌ردگار پاشان به ئیراده‌یه‌كی پته‌و به (مراجعات) ێكی تۆكمه له‌گه‌ڵ شكست و خاڵه لاوازه‌كان مامه‌ڵه ده‌كه‌ین، بۆ كاره‌كانی ئاینده‌مان به جوانی و به هه‌وڵێكی ته‌واو (توزیف)ی ده‌كه‌ین.\nئه‌زموونه‌كانیش هه‌ر له‌ساڵانی دروستبوونی بزووتنه‌وه‌كه‌مان شایه‌تحاڵی ئه‌و راستیه‌یه، كه ده‌یان گرفت و كێشه و به‌ربه‌ست به‌مانای شكست بێت، یان به مانای نسكۆ بێت به‌سه‌ربه‌رزی تێمان په‌ڕاندووه، وه هیچ كات بزووتنه‌وه‌ی ئیسلامی پشت به‌ستن به‌ئیراده و تواناوه خۆی به‌لاواز نه‌زاینوه‌و به‌لاوازیش نازانێت له ئاست چاره‌سه‌ی كێشه‌و گرفت و قه‌یرانه‌كان.\nبه‌ڕێزان ئێمه له‌كاتێكدا بڕوامان وایه چ له‌مێژووی مرۆڤایه‌تی، یان له‌دیدگای ئاینی ئیسلامدا به‌هیچ شێوه‌یه‌ك (زۆری) پێوه‌ر نه‌بووه بۆ حه‌ق و ڕاستی و ڕه‌سه‌نایه‌تی، بگره ئه‌هلی حه‌ق به‌درێژایی مێژووی مرۆڤایه‌تی له‌به‌ره‌ی كه‌میدا خۆی بینیووه‌ته‌وه.\nئه‌مه له‌كاتێكدا پڕۆسه‌ی هه‌ڵبژاردن له لوتكه‌ی نه‌زاهه‌تیشدا بێت هه‌ر نابێته پێوه‌ر، چ جای پڕۆسه‌ی هه‌ڵبژاردنی به‌م چه‌شن و شێوه‌یه، كه له‌هه‌رێمی كوردستان ده‌گوزه‌رێت.\nلێردا حه‌قی خۆیۆتی ده‌ستخۆشی له لایه‌نگران و هه‌واداران و ده‌نگده‌رانی بزووتنه‌وه‌ی ئیسلامیی و ئیسلامخوازان به‌تایبه‌تی و جه‌ماوه‌ری كوردستان به‌گشتی له‌هه‌ر كوێی ئه‌م هه‌رێمه‌دا بكه‌ین، وه له‌ته‌واوی كاندیده به‌ڕێزه‌كان و ئه‌و خوشك و برایانه‌ی ده‌زگا و مه‌ڵبه‌ند و ئۆرگانه‌كان و ئه‌وانه‌ی به‌دڵسۆزی و بێوچان به‌درێژایی ڕۆژانی بانگه‌شه‌ی هه‌ڵبژاردن و ساته‌وه‌خته‌كانی هه‌لبژاردن هه‌وڵ و كۆششیانداوه. هه‌روه‌ها سوپاسی ئه‌و ده‌زگایانه ده‌كه‌ین له‌كۆمیسیۆنی باڵای هه‌ڵبژاردن، كه له‌هه‌وڵێكی به‌رده‌وامدابوون بۆ ڕاگرتنی نه‌زاهه‌تی پڕۆسه‌ی هه‌ڵبژاردن.\nكۆتا په‌یاممان : به‌یارمه‌تی په‌روه‌ردگار له‌گه‌ڵ ئێوه‌ی به‌ڕێزو به ئه‌مه‌ك له‌هه‌وڵی بێوچان ده‌بین بۆ پته‌وكردن و سه‌رخستنی كارو پڕۆژه‌كانمان كه له‌خزمه‌تی دین و گه‌ل و نیشتمان ته‌واو ده‌بێت.\nمه‌كته‌بی سیاسی بزووتنه‌وه‌ی ئیسلامیی\n٢٢ محرم ١٤٤٠ هجری\n٢ی ١٠ی ٢٠١٨ میلادی


به‌هۆی دوو ته‌قینه‌وه له به‌رده‌م باڵیۆزخانه‌ی ئێران له لوبنان 23 که‌س ده‌کوژرێن\nدوو ته‌قینه‌وه له به‌رده‌م باڵیۆزخانه‌ی ئێران له به‌یرووتی پایته‌ختی لوبنان بوونه مایه‌ی کوژرانی به لانی که‌م 23 که‌س و برینداربوونی 146 که‌سی دیکه. یه‌ک له کوژراوه‌کان به‌رپـرسی کاروباری ڕۆشنبیری باڵیۆزخانه‌که بووه.\nکاربه‌ده‌سـتێـکی ئاسایشی لوبنان به ئاژانسی ئه‌سۆشیه‌تد پـرێسی گوت، نیوه‌ڕۆی سێشه‌ممه خۆکوژێـک به‌سه‌ر ماتۆرسکیلێـکه‌وه که مه‌زه‌نده ده‌کرێت 2 کیلۆگرام ته‌قه‌مه‌نی پـێبووبێت، خۆی به ده‌روازه‌ی سه‌ره‌کی باڵیۆزخانه‌که ته‌قاندووه‌ته‌وه و پاش که‌متر له دوو خوله‌ک ئۆتۆمبیلێـکی بۆمبڕێژکراو که مه‌زه‌نده ده‌کرێت 50 کیلۆگرام ته‌قه‌مه‌نی تیادابووبێت له دوری نزیکه‌ی 10 مه‌تر ته‌قیوه‌ته‌وه.\nغه‌زه‌نفه‌ر ڕوکن‌ئابادی باڵیۆزی ئێران بۆ لوبنان پـشـتڕاستی کرده‌وه ئیبراهیم ئه‌نساری به‌رپـرسی کاروباری ڕۆشنبیری باڵیۆزخانه‌که له نێو کوژراوه‌کاندایه.\nکۆمه‌ڵێـکی سه‌ر به ئه‌لقاعیده که خۆی به که‌تائیب عه‌بدوڵڵا عه‌زام ده‌ناسێنێت، به‌رپرسیارێتی خۆی له هێرشه‌که ڕاگه‌یاند.\nشێخ سراجه‌دین زرێقات ڕابه‌ری ئاینی کۆمه‌ڵه‌که له‌سه‌ر تویته‌ر ئه‌مه‌ی ڕاگه‌یاند و گوتویه‌تی هه‌ردوو ته‌قینه‌وه‌که خۆکوژی بوون که دوو که‌سی سووننه‌ی لوبنان ئه‌نجامیان دابوو. پاشـان ئاماژه‌ی کرد به‌وه‌ی هێرشه‌کانیان به‌رده‌وام ده‌بن هه‌تا ئه‌و ده‌مه‌ی چه‌کدارانی حزبوڵڵا له سوریا ده‌کشێنه‌وه و ده‌سـتگیرکراوه‌کانیان له زیندانه‌کانی لوبنان ئازاد ده‌کرێن.\nکاربه‌ده‌سـتانی ئاسایشی لوبنان پشـتڕاستیان کردووه هه‌ردوو هێرشه‌که خۆکوژی بوون.\nجێی ئاماژه‌یه باڵیۆزخانه‌که ده‌که‌وێته ناوچه‌ی جه‌ناح له باشوری به‌یرووت که له‌وێ حزبوڵڵای لوبنان به‌هێزه.\nئاکامی هه‌ردوو ته‌قینه‌وه‌که‌ی ڕۆژی سێشه‌ممه‌ی به‌یرووت


چۆن خۆگری پاتری لاپتۆپەکەت زیاد دەکەی | گروپی ٢٤\n14 ت یەکەم 2012\nچۆن خۆگری پاتری لاپتۆپەکەت زیاد دەکەی\nیەکێک لەو تایبەتمەندییانەی کە حەزدەکەین لە لاپتۆپەکەمەندا هەبێت پاترییەکی خۆگرە. لەوانەیە لەکاتی کڕینی لاپتۆپدا پیمان بگوترێ ئەوەندە کاتژمێرە خۆدەگرێ، بەڵام لەراستیدا وانییە. چونکە لەوانەیە لە بارێکی نمونەیدا خۆگری لاپتۆپەکە پێورابی.\nزۆرجار وا ڕێک دەکەوێت ئیشمان زۆرە بە لاپتۆپەکەمان و دوریشین لە سەرچاوەی کارەبا. لەوەها حالێکدا تەمەنا دەکەین پاترییەکەمان هەرنەبێ نیو کاتژمێر خاترمان بگرێ. ئەم بابەتە بخوێنەوە بۆ ئەوەی بتوانی تا ئەوپەڕی توانا خۆگری پاتری لاپتۆپەکەت زیاد بکەی.\nسەرەتا شتێک هەیە کە زۆربەمان لێی بێ ئاگاین ئەوەیە کە سیستەمی کۆمپیوتەرەکەمان بارکراوە بەکۆمەڵیک بەرنامە کە لەوانەیە قەت بەکاریان نەهێنین، بەڵام لەهەمان کاتدا ئەم بەرنامانە بەشێکی بەرچاوی وزەی پاتریەکە بەکاردێنن.\nئەم هەنگاوانەی خوارەوە بگرە بەر بۆ زیاد کردنی خۆگری پاتری لاپتۆپەکەت:\n١. بەڕێک و پێکی کۆمپیوتەرەکت دیفراگمێنت بکە\nدیفراگمێنت کردنی هارد بەشێوەیەکی بەردەوام یارمەتی ڕێکخستنی زانیارییەکان دەدات و بەهۆیەوە هاردەکە پێویستی بە کاتێکی کەمتر دەبێت بۆ ئەوەی زانیارییەکان بخوێنێتەوە. لە ئەنجامدا بارێکی کەمتر دەکەوێتە سەر پاترییەکە. بۆ زانیاری زیاتر لەسەر دیفراگمێنتەیشن ئەم بابەتە بخوێنەوە: چۆن دیفراگمێنتەیشن دەبێتە هۆی خێرابوونی کۆمپیوتەرەکەت.\n٢. بەرنامە ناپێویستەکان دابخە\nزۆر بەرنامە هەیە بەشێوەی خۆکار لەکاتی پێکردنی کۆمپیوتەرەکەمان دەکرێتەوە. هەندیک لەم بەرنامانە ڕوکاریان هەیە و دەزانین چین وەک سکایپ، یاهو مێسنجە...هتد. هەشیانە دەرناکەون و ڕوکاریان نییە و بۆ ئاسانکردنی کاری بەرنامەیەکی تر یاخود مەبەستێکی دیاری کراو لەگەل پێکردنی کۆمپیوتەرەکە دەبنەوە. ئەم جۆرەیان پێی دەگوترێ سێرڤس (Service). بۆ بینینی ئەو بەرنامانەی کە لەکاتی پێکردنی کۆمپیوتەرەکەت دەبنەوە بڕۆ بۆ:\nStart -> Accessories -> Run\nئەوجا لە ناو پەنجەرەی ڕەندا بنووسە: msconfig\nدواتر لەو پەنجەرەیەی کە دەبێتەوە بڕۆ سەر (Startup). دەبینین زۆر بەرنامە هەیە کە هیچ پێویست ناکا هەمو جارێک بکرێنەوە. بۆ ڕاگرتنی ئەو بەرنامانەی کە ناتەوەێ هەموو جارێک بکرێنەوە تەنها نیشانە راستەکەی لەسەر لاببەو دواتر (Apply) یان (OK) بکە.\n٣. ئەرکە بەرنامە بۆ دانراوەکان (Scheduled Tasks) ڕاگرە\nلەوانەیە ئەرکە بەرنامە بۆ دانراوەکە سکانی دژە ڤایرۆس یاخود دیفراگمێنتەیشن بێ کە بەشێک لە وزەی پاترییەکە بەکاردێنن. دەتوانی تا ئەو کاتەی لە سەرچاوەی کارەبا دووری ئەم ئەرکە بەرنامەبۆدانراوانە ڕاگری.\n٤. ئامێرە دەرەکییەکان لێکەوە\nئامێرە (USB) ییەکان بەشێکی زۆری وزەی پاترییەکەت بەکاردێنن بۆیە هەموو ئامێرە دەرەکییەکان دەربێنە لەوانە: ماوسی دەرەکی، کارد ریدەر، سپیکەری دەرەکی، بلوتوث، وای فای...هتد.\n٥. درایڤی سی دی/دی ڤی دی بەتاڵ کە\nتەنانەت گەر نیازیشت نەبێ بەکاری بێنی، بەتاڵی کە.\n٦. روناکی شاشەکە کەم کەوە\nشاشەی ئێڵ سی دی لاپتۆپ وزەیەکی بەرچاوی پاتری دەبا. لەسەر کیبۆردی زۆربەی لاپتۆپەکان دوگمەی کەمکردن/زیادکردنی ڕوناکی شاشە هەیە. ئەگەر نا دەتوانی لەڕێگەی کۆنتڕۆل پانێڵەوە دەسکاری بکەی.\n٧. سپیکەرەکان بێ دەنگ کە\nسپیکەرەکان بێ دەنگ کەو هەوڵ بدە کە بەرنامە مەلتیمیدیاییەکان بەکار نەهێنی.\n٨. سکرین سەیڤەر ڕاگرە\nبۆ ئەوەی تۆزێکی تر خۆگری پاترییەکە زیادکەی، سکرین سەیڤەر ڕاگرە.\n١٠. لەڕێگەی (Power Options) زیاتر وزەی پاترییەکە بپارێزە\nلە ویندۆزدا کۆمەڵێک پلانی پاشەکەوت کراو هەیە بۆ پاراستنی وزەی پاتری. لە باوترینیان:\n(Power Saver): ئەم پلانە ڕێکخراوە بۆ ئەوەی وزەی پاترییەکە پاشەکەوت کات بە کەمکردنەوەی خێرایی کۆمپیوتەرەکە لە کوێدا گونجاو بێ.\n(High Performance): ئەم پلانەیان ڕێکخراوە بۆ ئەوەی کە کۆمپیوتەرەکە بە خێرایی ئیش بکات بێ گوێ دانە خۆگری پاترییەکە.\nهەندێک جۆری لاپتۆپ لەکاتی کریندا لەوانەیە پلانی تریشی بۆ پاشەکەوت کرابێ لەلایەن کۆمپانیایی بەرهەمهێنەوە.\nئەم بابەتە درێژەی هەیە....


داواکاری ڕووسیا له گرووپی تاڵیبان\nجام کوردی: ڕووسیا داوا له گرووپی تاڵیبان ده‌کات له گه‌ڵ حکومه‌تی ئه‌فغانستان وتووێژ و دانوستان بکات. به پێی ڕاپۆرتی جام کوردی به گێڕانه‌وه له هه‌واڵده‌ری ئێرنا، باڵوێزی ڕووسیا له کابۆڵ وتی که وڵاته‌که‌ی داوا له گرووپی تاڵیبان ده‌کات په‌یوه‌ندییه‌کانی له گه‌ڵ گرووپه تیرۆریستییه‌کان به تایبه‌ت قاعیده بپچڕێنێت و له گه‌ڵ حکومه‌تی ئه‌فغانستان قۆناغی وتووێژ و دانوستان ده‌ست پێ بکاته‌وه. ئلکساندر مانتیتسکی له کۆنگره‌یه‌کی ڕۆژنامه‌وانیدا له کابۆڵی پایته‌ختی ئه‌فغانستان که به ئاما...\nدروستكراوە لە بەروارى دوو شەممە, 25 نیسان 2016\nوته‌بێژی وه‌زاره‌تی ده‌ره‌وه‌ی ئێران: واشنتن ئیراده‌یه‌کی بۆ کۆتایی هێنان به سه‌رده‌می بێ متمانه‌یی نییه\nجام کوردی: وته‌بێژی وه‌زاره‌تی ده‌ره‌وه‌ی ئێران ڕایگه‌یاند که ئیداره‌ی ئه‌مریکا ئیراده‌یه‌کی ئه‌وتۆیان سه‌باره‌ت به کۆتایی هێنان به سه‌رده‌می بێ متمانه‌یی نییه و جه‌ختیشی کرده‌وه که ئاستی پشوودرێژی ئێران سنورداره. جابری ئه‌نساری وتی: محه‌ممه‌د جه‌واد زه‌ریف له سه‌ردانه‌که‌ی ئه‌م دواییه‌ی بۆ نیۆیۆرک له گه‌ڵ چه‌ندین ئه‌ندامی کۆنگرێسی ویلایه‌ته یه‌کگرتووه‌کانی ئه‌مریکا کۆبووه‌ته‌وه. سه‌باره‌ت به پرسی ده‌ستبه‌سه‌رداگرتنی دوو ملیار دۆلار له داهاته بلۆک کراوه‌کانی کۆماری ئیسلامی له...\nتورکیا ڕۆژنامه‌وانێکی هۆڵه‌ندی ده‌ستبه‌سه‌ر کرد\nسەرلەبەیانی ڕۆژی یەکشەممە 25ئه‌پریلی 2016، پۆلیسی تورکیا ڕۆژنامەوانیکی هۆڵەندی کە لە تۆڕی کۆمەڵایەتی تویتەر سوکایەتی بە ڕەجەب تەیب ئەردۆغان کردبوو لە ماڵەکەی خۆیدا لە تورکیا دەستگیر کرد. به‌پێی ڕاپۆرتی جام کوردی، ڕۆژنامەوانی ناسراوی ڕۆژنامەی میترۆ، ئیبرو عومەر، لە شەوی شەممەدا لەسەر تویتەر نوسیبووی پۆلیس لەبەردەم دەرگای ماڵەکەیدا بووە و بۆ لێکۆڵینەوە بەرەو بنکەی پۆلیس ڕاپێچی دەکەن. عومەر نوسیبووی "پۆلیس لەبەردەوم ماڵەکەمدایە و هەروەها لە وەڵامی تویتەرێکدا ڕایگەیاندبوو " من ئازاد نیم" لەدوایی...\nکوژرانی 25 هه‌زار داعشی له‌ماوه‌ی ساڵ و نیوێکدا\nلە ماوەی ٢٠ مانگی ڕابردوودا هەزاران چەكداری گروپی تیرۆریستی “داعش” كوژراون و بڕێكی زۆر چەك و تەقەمەنی پێشكەوتووی گروپەكەش تێكشكێنراوە. كەمبوونەوەی داهاتی ئەو گروپە تیرۆریستیەش وایكردووە كە ئێستا بەرپرسەكانی فەرمان بە پزیشكەكان بكەن ئەندامانی لەشی چەكدارە بریندارەكانیان دەربهێنن بۆ ئەوەی لە بازاڕی ڕەشدا بیانفرۆشن. رۆژنامەی “دەیلی ئیكسپرێس”ی بەریتانی بڵاویكردوەتەوە كە لە ماوەی ٢٠ مانگی ڕابردوودا و لە ئەنجامی بۆردومانی هێرشە ئاسمانییەكانی ئەمەریكا و هاوپەیمانەكانیەوە زیاتر لە ٢٥ هەزار چەكداری گر...\nئێران بڕیاره‌کانی دادگای باڵای ئه‌مریکا ڕه‌ت ده‌کاته‌وه\nجام کوردی: بڕیارێکی دادگای باڵای ئه‌مریکا سه‌باره‌ت به ده‌ستبه‌سه‌رداگرتنی پاره بلۆک کراوه‌کانی ئێران کاردانه‌وه‌ی توندی ناوخۆیی لێ که‌وتووه‌ته‌وه و به‌م بۆنه‌شه‌وه به‌رپرسانی باڵای کۆماری ئیسلامی ئه‌و بڕیاره ڕه‌ت ده‌که‌نه‌وه و داوای ئه‌وه‌ش له واشنتن ده‌که‌ن به پێی بڕگه‌کانی ڕێکه‌وتننامه‌ی ناوه‌کی مامه‌ڵه له گه‌ڵ پاره و سامانه بلۆک کراوه‌کانی ئه‌م وڵاته‌دا بکات. به پێی ڕاپۆرتی جام کوردی، وه‌زیری ده‌ره‌وه‌ی کۆماری ئیسلامی ئێران ڕایگه‌یاند، ئه‌وان به هیچ شێوه‌یه‌ک بڕیاره‌کانی دا...\nدروستكراوە لە بەروارى یەک شەممە, 24 نیسان 2016\nئه‌مریكا ئاوی قورس له ئێران ده‌كڕێت\nئه‌مریكا 32 ته‌ن ئاوی قورسی ئێران به بڕی 8 ملیۆن و 600 هه‌زار دۆلار ده‌كڕێت کە ئێران لە بواری ئەتۆمیدا بەکاری دەهێنا. به پێی هه‌واڵی جام کوردی، رۆژنامه‌ی (واڵ ستریت ژورناڵ), ئه‌مریكا 32 ته‌ن ئاوی قورس به بڕی 8 ملیۆن و 600 هه‌زار دۆلار له ئێران كڕیوه. به پێی ئه‌و هه‌واڵه, چه‌ند به‌رپرسێكی ئه‌مریكی كه ناویان ئاشكرا نه‌كراوه به مه‌به‌ستی واژۆكردنی گرێبه‌ستی كڕینی ئاوی قورسی ئێران, له ڤییه‌ننا له‌گه‌ڵ لیژنه‌یه‌كی ئه‌تۆمی ئێران كۆبوونه‌ته‌وه و گرێبه‌ستی كڕینی ئاوی قورسی بنكه‌ی ئه‌تۆمی...\nڕووسیا پشتیوانی کوردانی سووریا ده‌کات\nله‌بابه‌تێکدا سه‌باره‌ت به سووریه، ڕۆژنامه‌ی ڤۆڵ ستریت ژوورناڵ نووسیویه‌تی: پشتیوانی ڕووسیا له کوردانی سووریا بۆته هۆی وه‌رچه‌رخانی هێزه‌کان له‌به‌رژه‌وه‌ندی ڕووسیا و خه‌ساری له ئه‌مریکا خستووه. به‌پێی ڕاپۆرتی جام کوردی، ئه‌م ڕۆژنامه ده‌نووسێت: ڕووسه‌کان له‌ڕێگای هه‌ناردنی چه‌ک و هێز بۆ کوردانی باکووری سووریا وه‌ک ستراتیژییه‌ک بۆ به‌هێزکردنی پێگه‌ی خۆیان له ناوچه‌که‌دا و لاوازکردنی ئه‌مریکا و هاوپه‌یمانی ئه‌مریکا له‌گه‌ڵ تاقمه جۆراوجۆره‌کان تێده‌کۆشن. به‌رپرسانی ڕووسی و کوردانی ناو...\nبه‌رپرسێکی سه‌عوودی: عه‌ره‌بستان تا سه‌ره‌تای ساڵی 2017 مایه‌پووچ ده‌بێت\nمحه‌مه‌د ئالی شێخ ڕاوێژکاری جێگری پاشای عه‌ره‌بستان وتی: ئه‌م وڵاته تا سه‌ره‌تاکانی ساڵی 2017ی زایینی به ئه‌گه‌رێکی زۆر مایه‌پووچ ده‌بێت. به‌پێی ڕاپۆرتی جام کوردی ناوبراو وتیشی: عه‌ره‌بستان به‌هاری ڕابردوو پاشه‌که‌وته‌کانی ده‌ره‌وه‌ی زووتر له‌و شته‌ی که چاوه‌ڕوان ده‌کرا سه‌رف کرد و به‌م خه‌رجه زۆره‌وه بێ گومان تا سه‌ره‌تاکانی ساڵێ 2017 مایه‌پووچ ده‌بێت. محه‌مه‌د ئالی شێخ وتی: سنۆقی نێوده‌وڵه‌تی دراو و بنکه‌کانی دیکه پێشبینیان کرد که پاشه‌که‌وته‌کانی عه‌ره‌بستان لانی که‌م ده‌توانێ تا 5...\nکه‌متر له ٥٠ گۆڤار و رۆژنامه له هه‌رێمی کوردستاندا ده‌رده‌چێت\nبەرپرسێکى سەندیکاى رۆژنامەنوسانى کوردستان رایدەگەیەنێت، له‌کۆی ٩٠٠ مۆڵه‌تی کاری راگه‌یاندن له هه‌رێمی کوردستاندا له ئێستادا کەمتر له ٥٠ گۆڤار و رۆژنامه ده‌رده‌چێت. 118 ساڵ بەسەر دەرچوونى یەکەم رۆژنامەى کوریدا تێدەپەڕێت، بەڵام قەیرانى دارایى هەڕەشە لەسەر درێژەدان بەو کاروانە دەکات. به‌پێی ڕاپۆرتی جام کوردی، کاروان ئه‌نوه‌ر، به‌رپرسی لقی سلێمانی سه‌ندیکای رۆژنامه‌نوسانى کوردستان به دواڕۆژی راگه‌یاند، له هه‌رێمی کوردستاندا ٩٠٠ مۆڵه‌تی کاری راگه‌یاندن دراوه‌ته ئه‌و ده‌زگایانه‌ی کاری رۆژنا...\nکاردانه‌وه‌ی تورکیا به‌رامبه‌ر لێدوانه‌کانی ئۆباما\nوه‌زاره‌تی ده‌ره‌وه‌ی تورکیا قسه‌کانی ڕۆژی ڕابردووی باراک ئۆبامای سه‌باره‌ت به ڕووداوه‌کانی ساڵی 1915ی دژی ئه‌رمه‌نییه‌کان و له سه‌رده‌می عوسمانی وه‌ک نموونه‌یه‌کی نوێ ئاماژه پێدا بۆ ڕوانگه‌یه‌کی یه‌ک لایه‌نه‌ی ڕووداوه مێژووییه‌کان و کاردانه‌وه‌ی دا. به‌پێی ڕاپۆرتی جام کوردی، له ڕاگه‌یاندراوێکدا که له ماڵپه‌ڕی فه‌رمی وه‌زاره‌تی ده‌ره‌وه‌ی تورکیاوه بڵاو کراوه‌ته‌وه، هاتووه: تورکیا پاش وه‌ک به‌ڵگه‌هێنانه‌وه‌ی ژیانی پڕ له ئاشتی و ته‌بایی تورک و ئه‌رمه‌نی، به دۆستایه‌تی ته‌واوه‌وه ئا...\nدروستكراوە لە بەروارى شەممە, 23 نیسان 2016\nپەڕەى 1050 لەکۆى 1115 پەڕەدا


كه‌ركوك: چیرۆكی هه‌ڵكشانی كورسییه‌كانی پارتی له ئه‌نجومه‌نی پارێزگای كه‌ركوكدا\nكاتێك ئه‌نجامی هه‌ڵبژاردنی ئه‌نجومه‌نی پارێزگای كه‌ركوك له ساڵی 2005دا راگه‌یه‌ندرا، پارتی دیموكراتی كوردستان لە کۆی 41 کورسی ئه‌نجومه‌ن، ته‌نیا حه‌وت كورسی له‌نێو لیستی برایه‌تییدا به‌ركه‌وت، به‌ڵام دوای 14 ساڵ لەتەمەنی ئەو ئەنجومەنە، ژماره‌ی كورسییه‌كانی بۆ نزیكه‌ی دوو هێنده به‌رزبۆوە، بێئه‌وه‌ی هیچ هه‌ڵبژاردنێك سازکرابێت.\nئه‌م چیرۆكه، سیاسه‌ت و كاركردنی پارتی ده‌رده‌خات بۆ زیادكردنی ئه‌ندامه‌كانی له‌نێو ئه‌و ئه‌نجومەنە ته‌مه‌ن 14 ساڵییه‌دا، تا گه‌یشته ئه‌وەی بووە هێزی یه‌كه‌می ئه‌نجومه‌نه‌كه. بەهۆیەوە رۆڵی سه‌ره‌كی هه‌بوو له پەكخستنی كاره‌كانی ئه‌نجومه‌نی پارێزگا، له دوو ساڵی كۆتایی كارەكانی ئەنجومەندا و تەنانەت شكستپێهێنانی هه‌وڵه‌كانی یه‌كێتیی نیشتیمانیی كوردستان بۆ دانانی پارێزگاری نوێ لە كه‌ركوك.\nحزبه كوردییه‌كانی كه‌ركوك به‌پێی رێككه‌وتنێك له‌سه‌ر داوای هه‌ریه‌ك له جه‌لال تاڵه‌بانی، سكرتێری پێشوی یه‌كێتیی نیشتمانیی كوردستان و مه‌سعود بارزانی، سه‌رۆكی پارتی دیموكراتی کوردستان له ساڵی 2005دا له‌گه‌ڵ ژماره‌یه‌ك له كه‌سایه‌تی عه‌ره‌ب، توركمان، كریستیان و سه‌ربه‌خۆ به لیستی برایه‌تی به‌شدارییانكرد له هه‌ڵبژاردنی ئه‌نجومه‌نی پارێزگای كه‌ركوك.\nسه‌نگه‌ر گواستنه‌وه‌ی بچوکەکان\nئه‌و هاوكێشه‌یه‌ی 2005، دوای 14 ساڵ لە تەمەنی ئەو ئەنجومەنەدا، بە ته‌واوی گۆڕاوه، سودمه‌ندی یه‌كه‌م تیایدا پارتی دیموكراتی كوردستان بوو.\nگۆڕینی ئەو هاوكێشەیە بەهۆی سەنگەر گواستنەوەی بەشێك لەئەندامانی حزبەكان بوو بۆ ناو یه‌كێتیی و پارتی، بۆنمونە له‌نێویاندا ئه‌ندامێکی حزبی شیوعی، حزبی سۆشیالیست دیموكرات، زه‌حمه‌تكێشان و هه‌ردوو كورسییه‌كه‌ی پێكهاته‌ی عه‌ره‌ب، توركمان و سه‌ربه‌خۆكان.\nئه‌ندامه‌كانی سۆشیالیست، حزبی شیوعی، هه‌روه‌ها ئه‌ندامێكی عه‌ره‌ب، پەیوەندیان بە ریزەكانی یه‌كێتیی نیشتیمانی كوردستانەوە كرد له ئه‌نجومه‌نی پارێزگا، به‌ڵام كێشه‌ی یه‌كێتی ئه‌وه‌یه خۆی سێ ئه‌ندامی ئه‌نجومه‌نی له‌ده‌ستداوه له ماوه‌ی 14 ساڵی رابردودا.\nله به‌رامبه‌ردا پارتی ئه‌ندامێكی عه‌ره‌ب، توركمان و بێلایه‌نی بۆ لای خۆی راكێشاوه، هه‌روه‌ها پارتی به‌پێی ریزبه‌ندی كاندیده‌كان سودمه‌ند بووه له دوركه‌وتنه‌وه‌ی ئه‌ندامانی ئه‌نجومه‌نه‌كه له‌و ماوه‌یه‌دا. بەهۆی مردن یان وەرگرتنی پۆستی تر و دەستلەكاركێشانەوەی.\nدواجار پارتی به ره‌سمی بووە خاوه‌نی 11 كورسی ئه‌نجومه‌نه‌كه، یه‌كێتیش حەوت كورسی، ئه‌وه‌ش دوای ئه‌و گۆڕانگارییانه‌ی له 14 ساڵی رابردودا له هه‌ڵوێستی ئه‌ندامانی ئه‌نجومه‌نه‌كه رویدا.\nیه‌كێتی له ماوەی ئەو 14 ساڵەی تەمەنی ئەنجومەندا، سێ ئه‌ندامی له‌ده‌ستداوه، له‌وانه هه‌ریه‌كه له له‌یلا حه‌سه‌ن و ئه‌ڵماس فازڵ دوای ئه‌وه‌ی بون به په‌رله‌مانتار، هه‌روه‌ها رزگار عه‌لی دوای وازهێنانی له پۆستی سه‌رۆكی ئه‌نجومه‌ن، به‌ڵام حزبه‌كه له ئێستادا خاوه‌نی هەشت كورسییه.\nکاکەڕەش سدیق، ئازاد جەباری (پێشتر سۆشیالیست بون)، ئاوات محەمەد - پێشتر زەحمەتكیشان بوو-، ئەحمەد عەسکەری، جواد جەنابی (له پێكهاته‌ی عه‌ره‌ب)، جەمال مەولود (پێشتر شیوعی بوو)، گەلاوێژ جەباری، عوسمان عەلی، ئه‌مه‌ی دواییان وه‌ك جێگره‌وه‌ی ئه‌ڵماس فازڵ ده‌ستبه‌كاربوو، بەو شێوەیە ئه‌مانه ئه‌ندامانی دواین ساتەكانی تەمەنی ئەنجومەنی پارێزگای كەركوكیان پێكهێنا لە پشكی یەكێتی.\nكریستیانه‌كان یه‌كێكی تر بون له‌و لایه‌نانەی به‌پێی ریزبه‌ندی كاندیده‌كان دوو ئه‌ندامیان بۆ زیادبووه، به‌هۆی وازهێنانی ئه‌ندامانی تری ئه‌نجومه‌ن.\nجوان حەسەن، ئەندامی ئەنجومەنی پارێزگا له لیستی برایه‌تی -یه‌كگرتوی ئیسلامی- به (كه‌ركوك ناو)ی وت "لە سەرەتاوە تاكۆتایی وه‌ك یه‌كگرتوو هیچ ئەندامێکمان له‌ناو ئه‌نجومه‌ن نه‌گۆڕا، هه‌رسێكمان په‌یڕە‌وی سیاسه‌تی حزبه‌كه‌مان كرد".\nئه‌نجومه‌نی پارێزگای كه‌ركوك هاوشانی تەواوی ئەنجومەنی پارێزگاكانی عیراق، لە 26ی تشرینی دووەم، بەپێی هەمواری یاسای هەڵبژاردنی ئەنجومەنی پارێزگاكان هەڵوەشایەوە.\nئەنجومەنەكە له 41 ئه‌ندام پێكهاتبوو، پارتی لەكۆتایی تەمەنی كاری ئەنجومەنەكەدا هێزی یه‌كه‌م بوو به 11 ئه‌ندام، دوای ئه‌وانیش به‌ره‌ی توركمانی به نۆ ئه‌ندام، یه‌كێتی هێزی سێیه‌م به هه‌شت ئه‌ندام، دواتر كوتله‌ی عه‌ره‌بی به شه‌ش ئه‌ندام و كریستانه‌كان و یه‌كگرتوی ئیسلامی هه‌ریه‌كه به سێ ئه‌ندام.\nله‌یلا محه‌مه‌د كه له‌سه‌ر حزبی شیوعی بووه ئه‌ندامی ئه‌نجومه‌نی پارێزگا له ساڵی 2005، دواتر بووە ئه‌ندامێكی سه‌ربه‌خۆ.\nهەڵکشان و داکشانی ئەندامانی پارتەکانی ناو ئەنجومەن تەنیا گۆڕانکاریی نەبون لە ژمارەدا، بەڵکو سات بە سات کاریگەری لە سەر ژیانی رۆژانەی هاوڵاتیان دروستدەكرد و تەنانەت نەیدەتوانیی لەبەر ململانێ حزبی و نەتەوەییەكان، رۆڵی خۆی ببینێت لە چاودێریكردنی كارەكانی ئیدارەی كەركوكدا.\nئەندامانی پارتی كە دوو ساڵی كۆتایی تەمەنی ئەنجومەنەكەدا بەهیچ شێوەیەك دەوامیان نەكرد، بەربەستی گەورە بون لە تەواونەكردنی رێژەی یاسایی ئەندامان، تەنانە یەكلایینەكردنەوەی دۆسییەی پارێزگارێكی نوێ بۆ پارێزگاكە كە زیاتر لە دوو ساڵە بەوەكالەت بەڕێوەدەچێت.\nكاروان ساڵحی و سۆران محەمەد پەیامنێرانی (كەركوك ناو) بەشدارییان لەم بنكۆڵكارییەدا كردووە


ئالیتا ئاندرا، یەکێکە لە دە منـداڵی بلیمەت و پەرجـۆ (موجـیزە) لە جیهانـدا. لە تەمەنی دوو ساڵاندا یەکەمین پێشانگای تایبەتی خۆی کردەوە. بوو بە بچووکترین هونەرمەندی وێنـەکـێشی پیشـەیی لە جـیهانـدا. ئالیـتا وێنەکـێشێکی خـۆڕسکی داهـێنەرە. تابلـۆکـانی زۆر بـەرز و مەبەسـتار و نـاوەڕۆک قـووڵـن، جـێی سەرسوڕمانی بینەرانن. گوزارشت لە نـاخ پاکی و لە خەیـاڵفـراوانی کچۆڵەیەکی بەهـرەمەنـدی بلیمەت و پەرجـۆ دەکەن.\nبەهـەزار لە شێوەکاران و لە هەوادارانی هـونەری تازە، واقـیان وڕمـا لە شێواز و لە رێبـازی هـونـەرییئالیتای سـاوا، لەو رەنگە گـەش و جوانـانەی بەکـاری هـێناون، لە قـووڵی واتـا و مەبەست و ناوەڕۆکی تـابلۆکـانی. زۆر بەگەرمی چەپڵەیـان بـۆی لێـدا و پیـرۆزبـایی و دەستخۆشی و ئافـەرینیان لـێکـردن.\nتەمەنی ئالیتا تەنیا (٩) مانگ بـوو، هـێشتا فـێری قسەکـردن نەببوو، پێشی نەگـرتبوو، کۆرپەیـەکی شیرخـۆر بـوو. باوکی لە ژورێکی ماڵەکەیانـدا، پارچـەیەک قـۆماشی سپی گەورە و چەنـدین قوتووی بۆیەی رەنگاوڕەنگی سەر واڵای دانـا، بۆ ئەوەی تابلۆیەک بکـێشێت. ئالیتا بە گاگـۆڵـکێ رۆیشت و چـووە سەر قـوماشەکە و بە ئـارەزووی خـۆی کـام رەنگ بە لایەوە جـوان بـوون، دەستە قـنجەکانیتێدەنـان و بە پەنجە ناسکەکـانی لەسەر قوماشەکەدا، بە راست و بە چەپـدا هـێڵی دەکـێشا و پێـدەکـەنی. هەمـوو قـژی و دەموچـاوی و جلەکـانی و دەست و پێیەکـانی بە بۆیـەوە بـوون. بـاوکی لـێیگەڕا و لای نەدا. ئالیتای بچووک یەکەمـین تابلـۆی کێشا. دیمەنی لەبۆیەنـانی خۆی لە رەنگەکان، دانیشتنی لەسەر قوماشەکە و لە نێوان ئەو هەموو بۆیـە جـوانەدا، ببـوو بە تابلۆیەک.باوکی دەڵـێت:" ئەم کارەی ئالیتا تەنیا یاریکـردن بە بۆیـە نەبـوو، جاروبار دەوەستا و بیـری دەکـردەوە.. دووبـارە دەستەکـانی دەخستـنەوە نـاو بۆیـەکـان و بە قـومـاشەکەدا دەهێنان. لە دواییدا دەستی بە چەپڵەلێدان کرد. ئەمە یەکەمین تابلۆی ئالیتای نـۆ مانگ بـوو کە کـێشای. لە راستـیدا دیمەنـێکی زۆر جـوان و سەیـری هەبـوو. تابلـۆکەی زۆر سەرنجی راکێشام. گەلێک لێکدانەوەم دەربارەی تابلۆکەی هەبوون جێی سەرسوڕمانی مـن و دایکی بوو.. گەر دەروونناسێکی منداڵان، تابلۆکەی شیبکردایەتەوە. رەنگە زۆر راز و نیـاز و شـتی تـری لێ تێـدەگەیشت" ئەم تابلـۆیەی لە مـۆزەخـانەی هونـەری لە لەنـدەن پـارێـزراوە.\nتەمەنی ئالیتا ئانـدرا (٢٢) مانگ بوو، تا ئەم تەمەنەی کۆمەڵـێک تابلۆی رەنگاورەنگی هەمە بابـەتی کێشابـوون.بەڕێـوەبەری پێشانـگای شەقـامی (بـرۆنـزویک) لە مێلبـۆرن، (مـارک جامیسۆن) کردنـەوەی پێشانـگایـەکی تایبـەتی، بـۆ هـەردوو ژنـە هـۆنەرمەنـدی شـێوەکاری ناسـراو (نیکا کـڵاشینکـۆڤـا) ی دایـکی ئالیـتا و (جـولیـا بالینـۆف) راگەیـاند.\nبەڕێوەبەر زۆر سەسامی تابـلۆ جـوان و رەنگە ئەکریلیکە گەش و گونجاوەکانیان بـوو. یەکسەر بڕیاری دا کە بخرێنە پێشانگاکەوە. بەڵام لە دواییدا زانی ئەو تابلۆیانە، تابلۆی ئالیتای کچی نیکا کڵاشینکـۆڤـایە، کە تەمەنی (٢٢) مانگانە، هـێندەی تر سەرسام بـوو. تابلۆکـانی زیندووبـوون، گوزارشتیان لە ژیـان و جـووڵە و داهـاتوو دەکردن. بە رەنگی گەش و جـوان و پاک کێشابـوونی. مارکی بەڕێـوەبەر،تابلـۆکانی ئالیتای کرد بە ریـلام بـۆ پێشانگاکە. کە پێشانگاکە کرایەوە، بینەرانی زۆر سەرسام بوون و واقیان وڕما، کە منـداڵـێکی بیست و دوو مانگان ئەو تابـلۆیانەی کـێشاون.وێنـەی ئالیـتای سەر و قـژ و جلوبەرگيبە بۆیـە نەخـشاوو نموونە لە تابلۆکانی، لە رۆژنـامە و گۆڤارەکانـدا بڵاویان کردنەوە،بووش بە مانشێتی میدیاکان و بە یەکەمین هەواڵی راگەیانـدنەکانی ئوسترالیا. بە (بیـکاسۆی بچـووک) یش ناویـان بـرد. لـە کـۆی (١٥) تابلـۆی نمایشکـراوی(٧) یـان فـرۆشران. کە نـرخەکــانیان لە (٣٠٠ )دۆلار بـۆ (٣٠،٠٠٠) دوڵار بـوون.\nلە دوای مانگێک لە کردنەوەی ئەو پێشانگایە و ناوبانگ دەرکردنی، ئالیتای بچکـۆلە لەگەڵ باوکـیدا، سەردانی (هۆنگ کۆنگ) یان کرد، لەوێـدا پێشانگایەکیان بۆ تابلۆکـانی کردەوە. یەکێک لە تابلۆکانی کە دەربارەی (وێستگەی مـیری ئاسمانی رووسی) یە، بە نـرخی (٢٤،٠٠٠)هـەزار دۆلار فـرۆشـرا.ئـەم نـرخـە بەرزەش نـەک بـۆ سـاوایـەکی شیرخۆری شێوەکار، بەڵکو بۆ وێنەکـێشێکی گەورەی پیشەییش پارەیەکی کەم نەبـوو.\nئالیـتا ئانـدرا، لـە تەمـەنی (٤) ساڵـیدا، لـە (٤ بـۆ ٢٥/ یـۆنیـۆ/٢٠١١) لـە پێـشانگـای (گەلەری ئاگورا) لە مێلبۆرن لە ئوسترالیا، پێشانگایەکی کەسێتی کردەوە، لەژێـر ناوی (پەرجۆی رەنگەکان) کە (٢٤) لە تابلۆکانی نمایش کرد، هەموویان بۆ فرۆشتن بوون. نرخیان لە (٥ بـۆ١٠)هەزار دۆلار بـوون.(٩) لە تابلۆکانی بە زیـاتر لە (٥٠) هەزار دۆلار فرۆشران. چەندین دیمانەی تەلەفزیۆنی ورۆژنامەییان لەگەڵدا کردن، هـێندەی تر ناوبانگی دەرکرد. ئالیتا ئانـدرا، بوو بە مایەی شانازی بۆ ئوسترالیا و بۆ خـێزانەکەی. بووش بە بچـووکترین هونەرمەنـدی شێوەکاری جیهـانی. تا ئێستاش لەسەر داخـوازی چەندین لە شارە گەورەکانی وڵاتـانی ئەوروپـا و ئاسیا و ئەمریکادا و رووسیا و چـین، وەکو مێلـبۆرن، هـۆنگ کونگ، نیویـۆرک، مەیـامی، لەنـدەن، مۆسکـۆ، پترسبۆرگ و چەنـدین شاری تریش. پێشانگای نمایشکردنیان بۆ تابلۆکـانی کردۆنەتەوە. ژمارەیەک زۆر لە تابلۆکانی فرۆشران، تاێستا گرانترین تابلـۆی بە (٥٠) هـەزار دۆلار فـرۆشـرا.\nئالیتا ئاندرا، هەر لە تەمـەنی (٤) سالانـدا. لە رۆژی (٦بـۆ ٩/ دێسەمبەر/ ٢٠١١) لە نیـویـۆرک و لە (میـامی بیتش) لە ئەمریـکا. لە پێشانگای (ئـارت بـازل) کە یەکـێکە لە باناوبانگترین پێشانگای ساڵانە لە جیهاندا، بۆ نمایشکردنی هونەری منداڵان، کە زیاتر لە (٤٥٠) هـونەرمەندی منداڵان و شێوەکارانی پسپۆری شێوەکاری منداڵان و چەندین لە رەخنەگران ئامادەبوون. ئالیتای ئوسترالی، گەشتریـن ئەستێرەی منداڵانی شێوەکاری ئـەو پێشانـگایە بـوو. لە لایـەن رەخنـەگـران و هـونەرمەندان و میدیاکانی ئەمریکا وە، نازنـاوی (منـداڵە بلـیمەتـەکە)کەیـان لـێـنا.\nئالیتا هـێشتاش منداڵە و لە سەرەتای ژیانی دایە. درێژە بە داهێنان دەدات. چاوەڕوانی ئـەوەی لێدەکـرێت، کە داهـاتـوویەکی گەشـتری ببێت.. ببێت بە کەڵـەهـونەرمەنـدێکی جیهـانی.. ببێت بە (پابـلۆ بیکاسۆ و لیۆنارد داڤـنشی و جاکـسون بولـۆک) ێکی تـر.\nنیکا کڵاشینکـۆڤـا لە بـارەی ئالیـتای کچـیانەوە دەڵێت:"ئالیـتا لە میانەی رەنگەکـانەوە دەدوێ، ئەو بە وێنە گوزارشت لە قسەکانی دەکات، بە لای ئێمەشەوە بینینی تابلۆکانی گوێگرتنمانە. ئالیتا بە وێنەکێشان گوزارشت لە نـاخ و لە خەیاڵ و هـیوا و خەونەکانی دەکات. هەندێ جار دەنگی تێکەڵ بە تابلۆکانی دەکا و لەگەڵ وێنەکێشاندا گۆرانی دەڵی، و هەندێ لە تابلۆکانیشی رەخنەئامێزن. ئالیتا زۆر جار بە دیار تابلۆکانیەوە سەما دەکا، کەمانجە یا پیانۆ لێدەدات، بە دەوریانـدا دەسوڕێتەوە و چەپـڵەلێدەدا، هـەروەکو ئەوەی کە لەگەڵ خۆشەویسترین هـاوڕێی دابێ. لە کاتی کـێشانی تابلـۆکـانیشـیدا زۆر بە وردی سەرنج دەدات. تەمـەنی دوو سـاڵان بـوو، کە دادەنیشت بـۆ ماوەیـەک هـەردوو دەسـتی دەخستنە سەر زەوی، یا دەیخستنە بن گوێیەکانی و بیـری دەکردەوە. زوو هەسـتم بەوە کرد کە ئالیتا لە منـداڵانی هـاوتەمەنی خۆی جیـوازتـر و بیرتـیژتـر و خەیـاڵ فـراوانـتر و بەهـرەمەنـترە.. شـێوازیشی لە وێنەکـێشانـدا جـیاوازتـرە لە شـێوازی منـداڵانی تـر"\nئالیتا ئانـدرا، بە زۆری بۆیـەی ئەکـریـلیک (جـورە بۆیەیـەکە کە زوو وشک دەبێـتەوە) لەسەر قـوماشی سپی رووبەر گەورەدا دەکێشێت. لە زۆر لە تابلۆکانیدا، شتی سێ لایی بۆ زیاد کردوون، وەکو: دیناسۆر و بـۆق و پەپـوولە و پەنگینی پلاستیکی و مـوروو و گەڵا و توێکڵ و ریشاڵ و چیلکەی دار و کەوچک و کەمانجە و فرشە و پێڵاو و پـەڕی باڵـندە و گەلێ شتی تری تێکەڵ بە بۆیـەی سەر تابلۆکانی کردوون.ئەم شتانە رەهـەنـد و قووڵاییـەکی زیاتریـان بە تابلۆکـانی بەخـشیون و چـێژ و کاریـگەرییەکی زیاتـریشییان لەسەر خەڵکی هەیە. ئالیتا زۆر بە وردی و دیقـەت و بە بایـەخەوە تابلـۆکانی دەکێشێ. زیاتـریـش رەنـگە گەشەکـان بەکـاردەهـێنێ. هـونـەری شـێوەکـاری بـوونە بە گـرووپی خوێنی ئالیتا و بەبی وێنەکێشان هەڵناکا. تابلۆکانی وزەن بۆ گیانی و پەنجەرەیـەکـن بـۆ ئەقـڵ و هـزری داهـێنانی،مایـەی شـادی و کامـەرانین بـۆی. چـێـژ و خـۆشی و هـیوا و گەشبینیش بـە تەماشـاکەرانی دەبـەخـشـن.\nرەخنەگـرانیشێوەکار، شێوازی هـونەری وێنەکێشانی ئالیتا ئاندرا، لە لیستی هـونەری ئابستراکتیفی (تەجریدی) ریزبەند دەکەن. لە تەکنیکی سوریالی خۆتەنی و رێکەوت دا. بەهـەریـەکەلـە کەڵـە هـونەرمەنـدە شێوەکـارە داهـێـنەر و بەنـاوبـانگەکـانی سـەدەی بیستەم، جـاکسـۆن بـولـۆک و سلڤـادۆر دالی و پابـلـۆ بیکاسـۆ بەراوردیـان کـردوون.


داهاتی فڕۆكەخانەی سلێمانی كەمی كردووە - تۆڕی میدیایی خەڵک\nبەڕێوەبەری فڕۆكەخانەی سلێمانی دەڵێت بە هۆی كۆرۆناوە گەشتەكان كەمی كردووەو داهاتیش بە ڕێژەی %30 بۆ %35 كەمی كردووە.\nتاهیر عەبدوڵا بەڕێوەبەری گشتی فڕۆكەخانەی نێودەوڵەتی سلێمانی بۆ دەنگی ئەمریكا دەڵێت” بەهۆی كۆرۆناوە بەبەراورد لەگەڵ ساڵانی پێشوو داهاتی فڕۆكەخانە بەشێوەیەكی زۆر دابەزیووە و ژمارەی گەشتیاران و گەشتەكان كەمبۆتەوە، ئەگەر كۆمپانیایەك خشتەكەشی جێبەجێ بكات بەپڕی ناڕوات و بەپڕی نایەتەوە بۆیە داهاتی فڕۆكەخانە تا 30% بۆ 35% دابەزیووە بەبەراورد بەساڵانی پێشوو.\nبەڕێوەبەری گشتی فڕۆكەخانەی نێودەوڵەتی سلێمانی وتیشی،” لەوكاتەی كە كۆرۆنا بڵاوبوویەوە لە هەموو دنیا و هەروەها لەعێراق و لە كوردستانیش وردە وردە كاریگەریە نەرێنیەكەی دەركەوت لەسەر بواری گەشتیاری و گواستنەوەی ئاسمانی وەكو هەر بوارێكی تری ناو كۆمەڵگە بەتایبەتی لە فڕۆكەخانەكان ڕێكاری پێویست وەرگیرا كە زۆركەس نەتوانێت سەفەری ئاسایی بكات بۆ وڵاتان.\nتاهیر عەبدوڵا دەشڵێت، لە فڕۆكەخانەی سلێمانی لەسەرەتای بڵاوبوونەوەی كۆرۆنا ئەوە بوو كە عێراق هەموو ئاسمانی خۆی داخست بەڕووی گەشتەكاندا تەنها گەشتی ئەو فڕۆكانە نەبێت كە وەفدی كورد و عێراقی لەدەرەوە ئەویش بەڕێژەیەكی كەم بەڵام دوای كردنەوەی فڕۆكەخانەكان لە 1-8-2020 وردە وردە گەشتەكان دەستی پێكردەوە هەتا ئەمڕۆش گەشتەكان نەگەیشتونەتە باری ئاسایی خۆیان.”\n“بە بەراورد بە ساڵانی پێشووتر نزیكەی55% بۆ 60% گەشتەكان دەستی پێكردۆتەوە “\nوتیشی،” ئەگەر بەراورد بكەین لەگەڵ ساڵی 2016 و 2017 و 2018 هەروەها 2019 ش، دەتوانم بڵێم نزیكەی55% بۆ 60% گەشتەكان دەستی پێكردۆتەوە چونكە بەڕاستی ئێستا خەڵكانێكی كەم گەشت دەكەن بۆ دەرەوەی وڵات چ بۆ گەشتیاری بێت یان بۆ هەر بابەتێكی تر بێت بێجگە لەوانەی كە ئیقامەیان هەیە لە دەرەوە یان كاری بازرگانی دەكەن یان بۆ نەخۆشی دەچن بۆ دەرەوە بەڵام بۆ بواری گەشتیاری دەتوانم بڵێم وەكو جاران فڕۆكە ناڕواتە دەرەوەی عێراق.”\nبەوێنە.. كۆگایەكی ئامادەكردنی ترشیات داخرا\nخەڵك لە گەڕەكی دارۆغای شاری سلێمانی بە هۆی پابەند نەبوونی بە مەرج و ڕێنماییەكانی تەندروستی، لیژنەكانی قائیمقامیەتی سلێمانی كۆگایەكی ئامادەكردنی…\n07 مارس 2021 2.30 pm\nخەڵك لە گەڕەكی دارۆغای شاری سلێمانی بە هۆی پابەند نەبوونی بە مەرج و ڕێنماییەكانی تەندروستی، لیژنەكانی قائیمقامیەتی…


گه‌نجێك له رانیه: ده‌توانم پێشبینی بومه‌له‌رزه بكه‌م\n12/6/2017 5:00:50 PM 48 جار خوێندراوه‌ته‌وه\nگه‌نجێك له رانیه ده‌ڵێت، ده‌توانم پێشبینی روودانی بومه‌له‌رزه بكه‌م و به به‌ڵگه‌وه بیسه‌لمێنم، له به‌رامبه‌ریشدا پسپۆڕێكی جۆلیۆجی توانای پێشبینی كردنی ئه‌و رووداوه سروستییه به مه‌حاڵ و له ده‌ره‌وه‌ی بواری زانستی ده‌زانیت.\nسیروان ئاكۆ گه‌نجێكی رانیه‌یه و (ئیدیعای) ئه‌وه ده‌كات كه ده‌توانێت به‌ر روودانی بومه‌له‌رزه به‌ماوه‌یه‌ك پێشبینی روودانی ئه‌و دیارده سروشتییه بكات.\nسیروان وه‌ك خۆی ده‌ڵێت هه‌وڵی داوه كه لایه‌نه په‌یوه‌ندییداره‌كان له‌و توانایه‌ی ئاگادار بكاته‌وه به‌ڵام بێ سوود بووه، هۆكاری ئه‌و توانایه‌شی بۆ ئه‌وه ده‌گه‌ڕێنێته‌وه كه‌له له‌شیدا بڕێكی زۆر مادده‌ی ئاسن هه‌یه و له‌پێش روودانی بومه‌له‌رزه‌كه‌دا به ماوه‌یه‌ك ته‌زوویه‌ك له‌شی ده‌گرێته‌وه.\nله‌میانی لێدوانی ئه‌و گه‌نجه چیرۆكی درك پێكردنی به‌و توانایه‌ی ( وه‌ك خۆی ناوی ده‌بات) خسته‌ڕوو، وتی: چه‌ند جارێك پێبنینی كردنم بۆ روودانی بومه‌له‌رزه كردوه له سه‌ره‌تادا هیچ كه‌سێك ته‌نانه‌ت خێزانه‌كه‌شم بڕوایان پێنه‌ده‌كردم كه ئه‌و توانایه‌م هه‌یه، به‌ڵام له‌ئێستادا هه‌ر كاتێك پێشبینی روودانی بومه‌له‌روزه بكه‌م به‌هۆی ئه‌و ته‌زووه‌ی كه دێته سه‌ر له‌شم دوای ماوه‌یه‌ك بومه‌له‌روزه رووده‌دات.\nئه‌مه له‌كاتێكدایه پێش بومه‌له‌رزه‌كه‌ی شه‌وی رابردوو، هه‌روه‌ها ئه‌م به‌یانیه‌ش به ماوه‌یه‌ك ئه‌و گه‌نجه له رێگه‌ی نامه‌وه له روودانی بومه‌له‌رزه ئاگادار كردوه‌ته‌وه‌و وه‌ك خۆشی ده‌ڵێــت، له پێشتریشدا چه‌ند ده‌زگایه‌كی راگه‌یاندن و لایه‌نی په‌یوه‌ندیدارم له‌پێشبینییه‌كانم بۆ روودانی بومه‌له‌رزه ئاگاداركردوه‌ته‌وه، به‌ڵام كه‌س گوێی لێنه‌گردوم.\nسیروان ئاكۆ وه‌ك خۆی ده‌ڵێـت، به‌هۆی كه‌می و زۆری ئه‌و ته‌زووه‌ی ده‌كه‌وێته سه‌ر له‌شم ده‌توانم به‌هێزی و لاوازی بومه‌له‌رزه‌كه ده‌ستنیشان بكه‌م.\nله به‌رامبه‌ریشدا به‌ختیار قادر مامۆستا له‌به‌شی جیۆلۆجی له زانكۆی سلێمانی وتی: ئه‌وه‌ی ئه‌وه‌ی ئه‌و گه‌نجه باسی ده‌كات دوور له زانسته، چونكه له‌ئێستادا له لایه‌ن وڵاته زلهێزه‌كانه‌وه ساڵانه چه‌ندین ملیار دۆلار بۆ ئه‌وه ته‌رخانده‌كرێت كه ته‌نها چه‌ند چركه‌یه‌ك پێش روودانی بومه‌له‌رزه ئاگاداربن، به‌ڵام هه‌وڵه‌كان تائێستا بێ سوود بوون.\nوتیشی: روودانی بومه‌له‌رزه شه‌پۆلێكی له‌رینه‌وه‌یه و هیچ په‌یوه‌ندیه‌كی به ته‌زووی كاره‌بایی و ته‌زووی ئه‌لكترۆنیه‌وه نیه، به‌ڵام ئه‌و حاڵه‌ته‌ی ئه‌و گه‌نجه لێی ده‌دوێت، پێده‌چێت زیاتر په‌یوه‌ندی به جه‌سته‌ی خۆیه‌وه هه‌بێت نه‌ك زانست.


@@#@@جه‌ژنی قوربانتان پیرۆز@@#@@\n« گه‌ڕانه‌وه 1 ... 336 337 338 339 340 ... 361 داهاتوو »\n11-27-2009, 01:25 PM (دواین ده‌ستكاری له لایه‌ن: 11-27-2009, 01:28 PM Meran.)\nبسم الله‌الرحمن لرحیم\nبه‌ناوی ده‌سته‌ی به‌ڕێوه‌به‌رانی كوردسیكیوریتی به‌بۆنه‌ی هاتنی جه‌ژنی قوربانی پیرۆز جوانترین پیرزۆبای خۆمان ئاراسته‌ی هه‌موو موسڵمانانی جیهان و موسڵمانانی كوردستان به‌تایبه‌تی ده‌كه‌ین هیوا خوازین هه‌مو رۆژیكتان هه‌رجه‌ژن و هه‌موو جه‌ژنیكتان خۆشی و شادی و كامه‌رانی بێت دووباره پیرۆزه....................\nبۆ سه‌رپه‌رشتیاره به‌رێزه‌كان\nجێگه‌ی كۆم بۆ كۆپی سه‌ته‌لایت\nبه‌ده‌ست هێنانی كلیلى كاسپێرسكای .....رۆژانه ...ڤیدیۆ\nكۆمه‌ڵێك كیلی كاسپه‌رسكای ئه‌مرؤ 16-3-2011\nكۆمه‌ڵێك سایت بۆ كلیلی كاسپه‌رسكای\nئه‌كتیڤ كردنی Kaspersky Internet Security 2011\nوه‌ره فێری doungle به‌ستانت به\nسیسته‌می Twin Protocol بۆستلایتی Next زیاد بكه\nئه‌وه‌ی زۆر بڵێ هه‌له‌ش ده‌کا (ئیمامی عه‌لی)\nجــــــــــــــه ژنــــــــــــى تۆو هـــه مـــــوو ئه ندامانيــــــــــــــش پيــــــــــــــرۆزهـــــــــه موو رۆژيــــــــــــــــــكتان هه ر جه ژن بيــــــت دووبــــــــــــــاره جه‌ژنی قوربانتان پیرۆز\nجه ژن له خۆر و هه موو ئه ندامان پیرۆز بێــت...\nله هه موو موسڵــمــانێــکی جیهــان پیــرۆز بێـت..\nشادی و به خته وه ر بــن....\nكردنه‌وه‌ی سه‌رجه‌م پۆرته‌كان بۆ ماوه‌ی یه‌ك مانگ\nببه به خاوه‌ن RDP یه‌كی به هێز بۆ ماوه‌ی زیاتر له 90 ڕۆژ\nهاككردنی چه‌ند ئه‌كاونتیكی فه‌یسبووكی تورك\nكردنه‌وه‌ی سه‌رجه‌م پۆرته‌كان ته‌نها له هاك بۆ كورد 2017\nكردنه‌وه‌ی سه‌رحه‌م پۆرته كان بۆ سه‌رحه‌م خه‌ته‌كانی كوردست�\nپه‌له بكه به‌بۆنه‌ی جه‌ژنی قوربانی پیرۆزه ببه خاوه‌ن به�\nزیادكردنی زیاتر له 10000 لایك بۆ پۆسته‌كانت\nدیاری Rdp یه‌كی به هێز فول مواسه‌فات +یه‌ك ساڵ\nپه‌له بكه ته‌شفیركردن و سیرڤه‌ری سه‌رجه‌م ڕاته‌كان & بوت ن�\nدیاری زۆر به سود چه‌ند cPanel & Fresh Mailer& Mailer\nkak meran gyan jazhne tow hamw barewbaranw andaman peroz bet dwbara peroza\nئایا ڕێگه‌یه‌ک هه‌یه بۆ freeکردنی download ماکس نێت\nپێویستیم بە بەرنامەیە\nخوای گه‌وره مرۆڤی له‌سه‌ر شیوه‌ی ناوی محمد دروستکردوه..!!\nتراژیدیای منداڵانی ئیشكه‌ر به‌وێنه\nره‌نگه جوانه‌كانی وه‌رزی پایز\nدیارده‌یه‌كی سه‌یر له‌شه‌قامێكی شاری عه‌مماندا\nبجوكترين كج لة سةر هةموو جيهان\nدۆزینه‌وه‌ی گێزه‌رێك كه له‌شێوه‌ی ده‌ستی مرۆڤدایه\nبۆ یه‌كه‌مین جار له‌سه‌ر لوتكه‌ی ئیڤرست له هیمالایا ده‌نگی\nسزای 6 مانگ و هه‌زار جه‌ڵده و 8 هه‌زار دۆلار بۆ كه‌سێك كه دیمه�\nagar hamw man wak[/size] yak ber bkaenawa kawata ber nakaenawa\nجه‌ژنی هه‌موو لایه‌ك پیرۆز\nke visa hackrawe laya bo froshtn\nke sharazaya la drwst krdne vpn 30$ hadea\nکێ له پرۆگرام دروست کردن VB6شاره‌زایه ۵۰$ هه‌دیه‌یه\ntkaya yarmate pewestem ba ip gorena\nپرسیار بۆ شاره‌زایانی ریپۆرت..$$..\nپرسیار.. چۆن بتوانم سێرڤه‌ر بۆ به‌رنامه‌که‌م دابێنم..۳۰$ هه‌دیه\nke sharazay la report haya 25$ ayame\nke visay hack krawe laea parae teabi le akrm\netyabet le akrmke visa hack krawe laea parE\nفرۆشتنی کۆینی 8 100m ball pool ته‌نها به5$\nيا ابن ادم خلقتك للعبادة فلا تلعب و قسمت لك رزقك فلا تتعب\nچۆنێتى دابه‌زاندنى ئايۆسى 10 ى بێتا بۆ 9.3.2\nسێ ئه‌كاونتى Origin كه ياريى BF3 ، 2 و هيتر تيايه\nچۆنێتى دابه‌زاندنى ڤيديۆكانى ناو ئه‌پى يوتوب له ئايۆس 8\nكۆتا ڤێرشنى PPHelper به زمانى كوردى\nهاككردنى ئه‌پى AutoRap كۆتا ڤێرشن 2.0.8\nچۆنیێـتی هاككردنی یاری FIFA 2014 بۆ (جه‌یڵبرێك و بێ جه‌یڵبرێك)\nتویكی apptray بۆ كردنه‌وه‌ی به‌رنامه له ناوه‌ندی ئاگاداركردنه�\nچۆنێتی هاككردنی یاری Flappy Bird له‌سه‌ر ئایفۆن + ئایپاد\nسه‌باره‌ت به‌وه‌ی كه كه‌ڵێن دۆزراوه‌ته‌وه له سیكویریتی I\nهاككه‌ر ئه‌وه‌یه ئه‌و كه‌سه‌ی ئه‌یه‌وێ هاكی بكات\nبه‌خۆشی هه‌موو لایه‌ك مباركه انشالله\nله هه‌موو موسوڵمانێك پیرۆز بێت ببێته مایه‌ی خێر و خۆشی بۆ هه‌موو لایه‌ك


به‌ڵگه‌نامەکانی به‌ریتانیا: ھەر له‌كه‌ركوك، چه‌مچه‌ماڵ، سلێمانیی، تا هه‌ڵه‌بجه‌و بیاره بۆ لای حامید به‌گی جاف‌و شێخ عه‌لائه‌دین!\nئه‌م بابه‌ته هه‌م دوو به‌ڵگه‌نامه‌ی ئینگلیزییه و، هه‌میش كورته‌ی نوسینی گه‌ڕیده‌یه‌كی ئینگلیزه له مانگی ده‌ی ساڵی ١٩٤٣ دا.\nمن هه‌ر سێ سه‌رچاوه به‌ڵگه‌نامه‌ییه‌كه له‌م وتاره‌دا بۆ خوێنه‌ران كورت ده‌كه‌مه‌وه وه‌ك یه‌ك بابه‌ت. به‌ڵام گه‌ر خوا ته‌مه‌نی دا پاش خوێندنی دكتۆراكه‌م، هه‌ندێك بابه‌تی به‌ڵگه‌نامه‌یی تر له‌سه‌ر مێژوو، سیاسه‌ت و كلتوری كورد كه له به‌ڵگه‌نامه نهێنییه‌كانی به‌ریتانیا و ئه‌مریكا دان، له چه‌ندین كتێبی ترم دا چاپ و بڵاو ده‌كه‌مه‌وه.\nئه‌مه بابه‌ته‌كه‌یه به كورتی:-\nله مانگی ده‌ی ساڵی ١٩٤٣ له كه‌ركوك ڕۆشتمه ته‌كیه‌ی تاڵه‌بان. زۆرینه‌ی خه‌ڵكه‌كه یه‌كجۆر جلوبه‌رگی كلتوری كورده‌واریان له‌به‌ر دابو. دواتر به وردی ته‌واوی گرد و بانه‌كانی كه‌ركوك گه‌ڕام، ئینجا ڕۆشتمه سه‌ر ڕوباری نه‌وت و گڕی باباگوڕگوڕ.\nپاشان ڕۆشتمه شارۆچكه‌یه‌ك به ناوی چه‌مچه‌ماڵ كه هی هه‌مه‌وه‌نده‌كان بو. هه‌رچه‌نده ئه‌وه‌نده‌ی من له‌وێ بوم كاری بازرگانیی، جوتیاری، ئه‌سپ سواری و ئه‌سپ فرۆشیان ده‌كرد و، ئاشتی باڵی به‌سه‌ر ناوچه‌كه‌یان دا كێشا بو، به‌ڵام هه‌مه‌وه‌نده‌كان به ئازا و شه‌ڕانیی، ناسراون.\nپێشتریش چه‌ندین جار سوپای عوسمانییه‌كانیان شكاندوه و، شه‌ڕی سوپای ئینگلیزیشیان كردوه. حوكمی ئه‌و ناوچه‌یه‌ی خۆیان ته‌نیا خۆیان ده‌یكه‌ن و، باجیان له هه‌ر كاروانه بازرگانییه‌ك وه‌ر‌گرتوە كه له نێوان کە‌ركوك-سلێمانیی و کەرکوک-موسڵ دا تێپه‌ڕ بوبێت.\nله سلێمانی نزیكه‌ی چوار سه‌د كتێب به زمانی كوردی چاپكرابو.\nهه‌ڵه‌بجه دایكی ده‌شتی شاره‌زور و هه‌ورامانه. هه‌ڵه‌بجه شاری حامید به‌گی جاف بو. حامید به‌گ دوو كۆشكی زۆر گه‌وره‌ی هه‌بو. ئه‌وه‌ی لام سه‌یر بو به ستایلێكی مۆدێرنی ئه‌وروپیی، دروست كرابون.\nله‌و ماوه‌یه‌ی له هه‌ڵه‌بجه مامه‌وه، زۆر خۆشحاڵ بوم. شه‌وانه له كۆشكێكی حامید به‌گ ده‌مامه‌وه، ستایلی ناو ژوره‌كانی كۆشكه‌كەشی ھەر ڕێك ئه‌وروپیی بو، ژوره‌كانی ڕازاوه و قه‌شه‌نگ بون.\nله كۆشكه‌كانی حامید به‌گ دا شه‌تره‌نج و مه‌شروب هه‌بو، ئازادانه جۆرێك مه‌شروبی به‌تامم ده‌خواست. هه‌روه‌ها، ژورێكی تری ئه‌و كۆشكه‌ی كه منی تێدا مابومه‌وه تایبه‌ت بو به داوده‌رمانی ته‌ندروستی.\nهه‌ڵه‌بجه بازاڕێكی دڵگیر و به‌رفراوان و پڕبه‌رهه‌می هه‌بو. پڕ بو له به‌رهه‌می جوتیار و باخه‌وانه‌كانی. هه‌روه‌ها، جۆره‌ها قوماشی ڕه‌نگاوڕه‌نگ و باڵنده و مریشك له دوكانه‌كان دا هه‌بون. زۆربه‌ی دوكانه‌كانی بازاڕ له به‌ردێكی لاكێشه‌یی تایبه‌ت به هونه‌ری ته‌لارسازی بنیاد نرابون.\nزۆرینه‌ی خانوه‌كانی هه‌ڵه‌بجه باخچه‌یه‌كه‌ی ڕازاوه‌ی تێدابو، هه‌ر ماڵێك باخچه‌ی خۆی هه‌بو.\nدامه‌زراوه كارگێڕییه‌كانی حكومه‌ت بریتی بو له نه‌خۆشخانه و گرتوخانه. نه‌خۆشخانه‌كه‌یان گه‌وره‌بو. ئه‌وكاته‌ی من له‌وێ بوم ڕێژه‌یه‌كی زۆری نه‌خۆش تێیدا چاره‌سه‌ریان وه‌رده‌گرت، هه‌مو نه‌خۆشه‌كان توشی مه‌لاریا بو بون.\nحه‌سه‌ن به‌گی جاف كتێبخانه‌یه‌كی گه‌وره و ڕازاوه‌ی هه‌بو. خوێنده‌وارێكی پێگه‌یشتو بو. كتێبه‌كانی عه‌ره‌بیی و توركیی و فارسی بون. زۆربه‌ی كتێبه‌كانی مێژوویی بون. ئیتر كه‌وتینه مشتومڕی درێژ له‌سه‌ر مێژووی كورد و مێژووی جاف*.\nبه‌هه‌رحاڵ، من ده‌شمویست هه‌ندێك شوێن له شاخه‌كانی هه‌ورامان ببینم. بۆیه بڕیارم دا سه‌ردانی گوندی بیاره بكه‌م، كه شوێنگه‌ی شێخ عه‌لائه‌دین سه‌رۆكی ڕۆحیی گروپه ئاینییه‌كانی ته‌ریقه‌تی نه‌قشبه‌ندیی و قادری بو.\nهه‌رچه‌نده تا ئه‌وكاته‌ش سه‌رۆكی گروپه ئاینییه‌كان شادومان بون كه كاریگه‌رییه‌كی به‌هێزیان به‌سه‌ر خه‌ڵكه‌وه ماوه. به‌ڵام تێبینی ئه‌وه‌م كرد كه سه‌ره‌تای سه‌رده‌مێك هاتبوه ئارا‌وه كه په‌یوه‌ندییه عه‌شیره‌یی و خێڵه‌كییه‌كان له ناو كورد دا به‌هێزتر ده‌بون هه‌تا په‌یوه‌ندییه ئاینیی و ڕۆحییه‌كان**.\n شه‌و لە بیارە چه‌ندین جار له ده‌نگێك خه‌به‌رم دەبویه‌وه كه له خانووه‌كه‌ی به‌رانبه‌رمه‌وه، ئه‌یان وت: “هه‌ی هوو، هه‌ی هوو”.\nبۆ به‌یانییه‌كه‌ی دره‌نگ خه‌به‌رم بویه‌وه، ڕۆشتمه ده‌ره‌وه‌و سه‌ردانی ئه‌و خانووه‌م كرد كه شه‌و به ده‌نگی به‌رز ده‌یانوت: ''هه‌ی هوو، هه‌ی هوو”. زانیم كه ئه‌وه شوێنی پیاوانی ئاینییه، پێیان ده‌وت: (خانه‌قا) یان (خانه‌قای گه‌وره‌ی بیاره).\nهه‌رچه‌نده كورده‌كان زۆر ڕه‌فتاری ئه‌رێنیان هه‌یه، به‌ڵام یه‌كێك له ڕه‌فتاره نه‌گۆڕه‌كانیان كه چوه‌ته خوێنیانه‌وه ئه‌وه‌یه: هه‌رگیز له ناو خۆیان دا وازیان له خۆخۆری نه‌هێناوه. بیری ته‌نگه‌تیله‌ی عه‌شیره‌یی گه‌وره‌ترین هۆكاری مانه‌وه‌ی خۆخۆرییه له ناو كورده‌كان دا.\nپاش ته‌واوبون له زكر له خانه‌قای بیاره، عارفه‌كان ئه‌هاتن و له‌به‌رده‌م پێیه‌كانی شێخ عه‌لائه‌دین دا خۆیان ده‌دا به زه‌وی دا و، ده‌سته‌كانی شێخیان ماچ ده‌كرد. ئینجا شێخ عه‌لائه‌دین لای بۆ كردمه‌وه‌و پێی وتم: “دوژمنه سه‌ره‌كییه‌كه‌م محمود خانی دزڵییه. محمود خان کە سه‌رۆكی كورده هه‌ورامییه‌كانی خۆرهه‌ڵاتی كوردستانه، ده‌ستی گرتوه به‌سه‌ر هه‌مو هه‌ورامان له ڕوی ئێران دا و، ده‌ستی به‌سه‌ر سامانه‌كانی منیش دا گرتوه‌و، به‌ره‌و ئێره دێ”.\nئیتر لە پەیامەکەی تێگەشتم، خێرا، سواری یه‌كێك له ئه‌سپه‌كانی خودی شێخ عه‌لائه‌دین بوم و، پاسه‌وانی ده‌كرام له لایه‌ن یه‌كێك له عارفه‌كانییه‌وه‌و، به‌ره‌و هه‌ڵه‌بجه گه‌ڕامه‌وه. به خه‌مه‌وه ئه‌و خه‌ڵكه میهره‌بان و میواندۆسته‌ی بیاره‌م به‌جێ هێشت.\nبه‌درێژایی گه‌ڕانم به كه‌ركوك، چه‌مچه‌ماڵ، سلێمانی، هه‌ڵه‌بجه و بیاره دا، تێبینیم كرد یه‌كێكی تر له ڕه‌فتاره نه‌رێنییه‌كانی كورده‌كان ئه‌وه‌یه: “گه‌ر یه‌ك شه‌و له‌لای هه‌ر یه‌كێكیان بمێنیته‌وه، هه‌مو شتێكی خۆیت به دۆست و دوژمن و ڕاز و نیازه‌كانیه‌وه له لا باس ده‌کات. كه‌چی ده‌شیه‌وێت هه‌مو نهێنیی و ڕاز و نیازێكی تۆش بزانێت و تۆش بۆی باس بكه‌یت!”.\nشه‌ریف عەلی: خوێندكاری دكتۆرا له دبلۆماسییه‌تی نێوده‌وڵه‌تی به‌ریتانیی.\n3 لە بارەی پرسی نەوت و گازی ھەرێم لەگەڵ بەغداد.\n4 ئایا «قازانجی ماددی» وادەکات پەکەکە و پارتیی بە ڕێکەوتنێک بگەن!


شەرەفکەندی شکۆی شۆڕش\n16:21 - 21 بەفرانبار 2719\nدوکتور سادق شەرەفکەندی لە تورمەی ئەو رێبەرانە کە باوەڕێکی قووڵی بە شۆرش _بێ هیچ وەهمێک، بەو واتایە بەشێک لە داگیرکەران بە باش بزانێ _دژ بە داگیرکەرانی زاگرۆس بووە و لەم پەیوەندییەدا هەوڵی داوە بە پشت بەستن بە گەلی خۆی و لە هەمان کاتدا خولقێنەر بوونی دەرفەتی شۆڕشگێڕانە و نەکەوتنە ناو دۆخی چاوەڕوانییەوە و بە گرتنەبەری رێبازێکی شۆڕشگێڕانەی سەربەخۆ وڵاتەکەی لە کلۆنیی داگیرکەران ڕزگار بکات.\nپێناسەیەکی کورتی شۆڕش\nوشەی شۆڕش بە واتای ئاڵوگۆڕی بنەڕەتییە و دەکرێ لە هەموو چەمکەکاندا بۆ ئاماژە بە گۆڕینی بناغەیی و سەرهەڵدانی شێوازێکی نوێ و جیاواز لە بگاری پێشوو کەڵکی لێ وەربگیرێت، وەک شۆڕشی کولتووری، شۆڕشی پیشەیی و شۆڕشی زانستی و هتد. "داریوش ئاشووری" لە کتێبی زانستنامەی سیاسیدا دەڵێت: ئەم وشە سەرەتا لە زانستی گەردونناسیدا و بۆ بزوتنی ئەستێرەکان و هەتاو کەڵکی لێ وەرگیراوە و لە سەدەی حەڤدەیەمی زایینییەوە لە ئورووپادا و پاشانیش لە سەرانسەری دنیادا بۆ ڕاپەڕینی سیاسی و کۆمەڵایەتی بەکار هاتووه.\nهەنووکە کاتێک وشەی شۆڕش بەکار دێت نزیکترین مانایەک کە دەگاتە زەینی مرۆڤ یان لانیکەم مرۆڤی ڕۆژهەڵاتی واتا سیاسییەکەیەتی و لە گۆڕانی دەسەڵاتدا خۆی وێنا دەکات. رووداوێکی بناغەیی کە لەودا چوارچێوەی کۆن لەنێو دەچێت یان بەرەو لەنێوچوون دەچێت و روانگە کۆنەکان و دەموچاوە کۆنەکان جێگەی خۆیان بە روانگەی نوێ و دەسەڵاتداری نوێ دەدەن. "هانا ئارێنت" لەسەر ئەو باوەڕەیە کە واتای نوێی شۆڕش لەو روانگە جیا ناکرێتەوە کە رەوتی مێژوو لە ناکاودا سەرلەنوێ دەست پێدەکات و چیرۆکێکی تەواو نوێ کە هیچکات نەوتراوە یان نەزانراوە بە زوویی دەست پێدەکات.\nریفۆرم و جیاوازییە بنەڕەتییەکانی لەگەڵ شۆڕش\nلە هەڤبەر ئەم وشەدا وشەی ریفۆڕم یان چاکسازی دێت. لە مانا سیاسییەکەیدا بۆ چاککردن یان کەمکردنەوەی کەموکوڕیەکانی سیستمی سیاسیی دەسەڵاتدار کەڵکی لێ وەردەگیرێت و ریفۆرمخوازان ئەو کەسانەن کە هیوایان بە ئاڵوگۆڕ لە سیستمدا هەیە و پێیان وایە یاسای بنەڕەتیی وڵات ئەو دەرفەتەیان پێ دەبەخشێ ئەو چاکسازییانەی کە بڕوایان پێیەتی بە گوشار خستنە سەر دەسەڵات وەدی بێنن و قۆناغ بە قۆناغ لە ئامانجەکانی خۆیان نزیک ببنەوە. کەوایە هیوا بە گۆڕانی دەسەڵات و سیستمی بەڕیوەبەرایەتی قۆناغ بە قۆناغ و لە درێژماوەدا خاڵی بنەڕەتیی جیاکەرەوەی شۆڕش و ریفۆرمن لە یەک تر و بێ‌هیوایی بە چاکسازی لەنێو دەسەڵاتدا و چاوەڕوان نەمانەوە بۆ داهاتوویەکی نادیار شۆڕشگێڕان لە ریفۆڕمخوازان جیا دەکاتەوە.\nئەم پێناسە کورتەی کە لە شۆرش و ڕیفۆرم کردمان دەروازیەکە بۆ باس کردن لە رێبەرێک کە پێی وابوو گۆڕین لە سیستمی دەسەڵاتداریەتیی کۆماری ئیسلامیدا ئیمکانی نییە و بەم پێیە رێبەرێکی ریفۆرمخواز نییە و لەم پێوەندییەدا لە ژمارەی ١٥٢ی رۆژنامەی کوردستاندا دەنووسێت: "لە سایەی هاو پەیوەندی و یەکیەتی کردەوەدا رێژیمی ڕەشی ئاخوندی، نوێنگەی تەواوی کۆنەپەرەستی کوێرانە و سەرەڕۆیی وەحشیانەی سەدەکانی نێوەڕاست فڕێ دەینە ئەو جێگایەوە کە دەبێ بۆی فڕێ درێ، واتە نێو زبڵدانی مێژوو". ئەم نووسینە بە روونی دەری دەخات کە دوکتور شەرەفکەندی هیچ هیوایەکی بە داگیرکەر و گۆڕان لە هزریاندا بەرامبەر بە نەتەوەکەی نییە و تەنیا رێگەچارە لە رووخانی رێژیم و فڕێدانی بۆ نێو زبڵدانی مێژوو دەزانێ.\nڕوانینی ئەرەستوو بەرامبەر بە شۆڕش\nشۆڕش هەر لە سەرەتاوە زەینی بیرمەندانی بە خۆوە خەریک کردووە و لە ڕوانگەی ئەرەستووەوە شۆڕش پێکهاتوو لە دوو گۆڕانی سیاسییە، یەکەم گۆڕان لە ڕێڕەوی بنەڕەتی رێکخراو یان دەسەڵاتدا کە دەکرێ وەک یاسای بنەڕەتی لێکی بدەینەوە و دووهەم گۆڕینی کەسانی دسەڵاتدار. لەم ڕوانگەوە ئەگەر لە نووسینەکانی شەرەفکەندیی رێبەر رابمێنین، بۆمان دەردەکەوێ چەندە ژیرانە و بە ڕوونی و بێ هیچ دوو دڵی و وەهمێک لە هەڤبەر داگیرکەر دا خوازیاری شۆڕشە و نەک ریفۆڕم و پێی وا نییە یاسا یان کەسانی دەسەڵاتدار توانای دەستەبەر کردنی مافی نەتەوەی ئاخ داگیرکراوی کوردیان هەبێ.\nدوکتور شەرەفکەندی لەسەر ئەو باوەڕە بوو کە یاسایەک لە ئێراندا لە واتا راستەقینەکەیدا بوونی نییە و هەرکام لە مەلاکان یان ئاخوندەکان بە خواستی خۆیان ئەو یاسا ناڕوون و دژە مافەکانی مرۆڤە لێک دەدەنەوە و لەم بارەوە دەبێژێت: "بە وتەیەکی روونتر لە رێژیمی ئێستای ئێراندا، دیارە بە ڕواڵەت قانوونێکی ئەساسی هەیە کە چوارچێوەی قانونیی بۆ بەڕێوەبەری وڵات دیاری دەکا و بەپێی قاعیدە هیچ کار و هیچ قانونێک و بڕیاریک نابێ لەو چوارچێوە دەربچێ. بەڵام لە عەینی کاتدا رێژیم، رێژیمێکی مەزهەبیە و هەموو قسە و ئیددعای ئەوەیە کە کاروباری وڵات دەبێ لە چوارچێوەی قانوون و ڕێوڕەسمی ئیسلامیدا بێ و بەس. لە ئاکامدا قانوونی ئەساسیی رێژیمی ئیسلامیی ئێران لە واقیعدا قانوونەکان و ڕێوشوێنەکان ئیسلامین کە شارەزا و پسپۆڕ لەو قانوونەشدا ئاخوندەکانن و لەبەر ئەوەی هەر ئاخوندێکی پایەبەرز دەتوانێ بە تێگەیشتنی خۆی ئەو قانوونە لێک بداتەوە و بۆچوونی تایبەتی لەسەر بدا. ئەو دۆخە بە کردەوە ماناکای ئەوەیە کە قانوونی وڵات لە ئەسڵدا بریتییە لە بڕیار و نەزەری ئاخوندەکان، نەک ئەو شتەی ناوی قانوونی ئەساسیی لەسەر دانراوە. رێژیمی ئاخوندی لە ڕاستیدا بێ قانوونترین رێژیمی دنیایە. هەر بۆیە چ قانوونی ئەساسی ئاڵوگۆڕی بەسەردا بێ، چ وەک خۆی بمێنێ، بە کردەوە ئاڵوگۆڕێکی بەرچاو کاریگەر لەو وەزعە شپرزە و بێ سەروبەریەدا پێک نایە. چونکە لەم رێژیمەدا تەواوی دەسەڵات و ئیختیارات بە ڕەسمی لەدەستی ویلایەتی فەقیهدایە کە ئەویش لەلایەن خەڵکەوە دیاری ناکرێت".\nبەپێی یاسای بنەڕەتیی کۆماری ئیسلامیی ئێرانم خواست و ئیرادەی خوایی سەرچاوەی تەواوی ئیرادەکانە و دەسەڵاتی بەسەر بڕیارەکانی دەسەڵاتدارانەوە هەیە، بە چەشنێک کە ڕەوایی هەر چەشنە کردار و بڕیاریک لەلایەن دەسەڵاتەوە گرێدراوی خواستی خواییە. ئەم ئیرادە مەزن و گەورەیە لە چوارچێوەی ڕێبەری و رێنیشاندەری ویلایەتی فەقیەوەیە و یاسا ئیسلامییەکان لەلایەن کۆڕی نگابانەوە بە عەینییەت دەگا.\nکەسێک ئەگەر یاساکانی کۆماری ئیسلامیی دیتبێت، جگە لە بەندەکانی کە دژ بە مافەکانی مرۆڤن و بەتەواوی لەگەڵ بایەخە ئینسانییەکان دژبەرن و بناغەن بۆ هەڵاواردن وەک ئەسڵی دوو، دوانزە...یەکێکی دیکە لە گرفتە هەرە سەرەکییەکانی یاسای کۆماری ئیسلامی ئەوەیە کە وەک دوکتور سەعید بە دروستی ئاماژەی پێکردووە ،دەکرێ یاساکانی کۆماری ئیسلامی شیکردنەوەی جیاوازی لێبکرێت و لە هەموو دۆخێکدا لە قازانجی مانەوەی دەسەڵاتدا کەڵکی لێ وەربگیرێت، بۆ نموونە: لە ئەسڵی ٢٦ـەمدا هاتووە: "حیزب یان ئەو کەمینە ئایینییانەی کە لە یاسای بنەڕەتیدا ئاماژەیان پێکراوە، ئازادن بەڵام بەو مەرجەی کە بنەماکانی سەربەخۆیی، ئازادی، یەکیەتیی نەتەوەی، ڕێوشوێنی ئیسلامی و بناغەی کۆماری ئیسلامی نەخەنە مەترسییەوە"؛ یاساکانی کۆماری ئیسلامی ئاخنراو لەم وشانەن بێ ئەوەی ماناکەیان بە ڕوونی دیاری کرابێت: "سەربەخۆیی، ئازادی، یەکیەتیی نەتەوەی، ڕێوشوێنی ئیسلامی و بناغەی کۆماری ئیسلامی..." کە لێکدانەوە و راڤەی جیاواز هەڵدەگرن و وەک دوکتور سەعید دەبێژێت هەر کەس دەتوانێ بە خواستی خۆی شیی بکاتەوە و دیاریشە یاسا لەلایەن دەسەڵاتدارانەوە شی دەکرێتەوە و لە مێژووی کۆماری ئیسلامیدا نەبینراوە کە ئەم وشانەی کە شی کردنەوەی جیاواز هەڵدەگرن بە قازانجی خەڵک راڤە کرابن.\nیەکێکی دیکە لە گرفتەکان کە وەهمی ئاڵوگۆڕ بە قازانجی خەڵک لە کۆماری ئیسلامیدا دەڕەوێنێتەوە ئەوەیە کە لە ماوەی چل ساڵی دەسەڵاتداریەتیی رێژیمی کۆماری ئیسلامیدا ئاواتی هەندێ کەس و بە واتایەک نەک ئاڵوگۆڕی بنەڕەتی لە یاساکانی کۆماری ئیسلامی بەڵکوو پاش چل ساڵ جێبەجێکردنی خودی ئەو یاسایانەیە کە هێشتا جێبەجێ نەکراون، لێرەدا ئەو پرسیارە دێتە گۆڕێ کە ئاخۆ رێژیمێک پاش چل ساڵ نەیتوانبێ هەندێ لە ماددەکانی یاسای بنەڕەتیی خۆی وەک ئەسڵەکانی سێ، نۆ، نۆزدە، بیست و هتد جێبەجێ بکات و هەندێکی دیکە کە مافی سەرەتای هەموو مرۆڤێکە و تا ڕادەیەک جێبەجێ کرابوو، وەک ئەسڵی سی کە باس لە خوێندی خۆڕایی تا قۆناغی دواناوەندی دەکات، خەریکە بەرە بەرە لە بیر دەچێتەوە و خوێندن لە زۆربەی هەر زۆری قوتابخانەکانی ئێران بە پارەیە و بە کردەوە منداڵانی چینی هەژار لە خوێندن بێبەش دەکات، چۆن و بە چ میکانیزمێک دەتوانێ ئاڵوگۆڕ لە بەرژەوەندیی خەڵک لە خۆیدا وەدی بێنێت؟ ئەمە جگە لەوەیە کە خودی خوێندن لە ئێراندا و بەهۆی زمانی فەرمیی فارسییەوە کە زمانی زیاتر لە شەست لەسەدی خەڵکی ئێران نییە، بناغەی گەورەترین هەڵاواردنە دژ بە نەتەوەکانی ئەم یەکە سیاسییە.\nلێردەدا ڕەنگە هەندێ کەس و بەتایبەت ئەوانەی کە باوەڕیان بە ڕیفۆڕم لە یاسای بنەڕەتیی کۆماری ئیسلامیدا هەیە یان بەشێک لە دەسەڵاتدارانی کۆماری ئیسلامی بە باش دەزانن و لە نێوان بەڕێوەبەراندا سنووری باش و خراپ دادەنێن، ئەو باسە بێننە گۆڕێ کە شەرەفکەندی نزیک بە سێ دەیە بە جەستە نەماوە و ناتوانین بڕیارەکانی و بۆچوونەکانی بۆ ئەمڕۆکە بەکار بێنین! ئەگەر بمانهەوێ بە کورتی وڵامی ئەم بابەتە بدەینەوە، دەبێ ئاماژە بەو ڕاستییە بکەین کە لە پاش شەهیدکرانی دوکتور سەعیدەوە تا هەنووکە دەسەڵاتی بەڕێوەبەرایەتیی کۆماری ئیسلامی کە خۆی لە سەرۆک کۆماردا دەبینێتەوە ئەوە خەریکە نزیک دەبێتەوە بە دوو دەیەی بە دەست ڕیفۆرمخوازنەوە بوو، ئاخۆ تەنانەت توانیویانە خودی یاسا بنەڕەتییەکانی کۆماری ئیسلامی جێبەجێ بکەن؟ بەڕاستی ئەو ئاڵوگۆڕانە کامانەن کە ئەم ریفۆرمخوازانە لە بەرژەوەندیی خەڵکدا بەڕێوەیان بردبێت؟ ئەگەر گۆڕان قوناغ بە قۆناغە و دەکرێ چاوەڕوان بمێنینەوە، ئەوە کام قۆناغە کە ریفۆرمخوازان بڕیویانە و لە ئازادی و دادپەروەری خەڵکیان نزیک کردووەتەوە؟ بە ڕاستی وڵامێک بۆ ئەم پرسیارانە بەدی ناکەم بۆ ئاماژە کردن بە پێک نەهاتنی ئاڵوگۆڕ لە کۆماری ئیسلامیدا و درێژ نەبوونەوەی بابتەکە، تەنیا ئاماژە بە چەند نموونە دەکەم.\nهەر وەک پێشتر باسمان کرد تەنانەت بەڕێوەبردنی یاسای بنەڕەتی سەرەڕای هەموو کەموکۆڕیەکانی بۆ هەندێ کەس بووەتە ئاواتێکی شیرین و لە هەمان کاتدا ئەگەر سەیری مێژووی کۆماری ئیسلامی بکەین بۆمان دەردەکەوێ کە لە جیاتی کرانەوەی قۆناغ بە قۆناغ بە پێچەوانەوە تا هاتووە حەڵقەی بەڕێوەبەرایەتی ئەم دەسەڵاتە چوکەتر_بە واتای یەک \_دەست بوونەوە_ بووەتەوە هەتا تەمەنی درێژتر دەبێت دەسەڵاتداران یەکدەستتر دەبن، لەم پەیوەندییەدا لێپرسراوی گشتیی حیزبی دێمۆکرات، مستەفا هیجری، لە کۆبوونەوەی ڕێبەرانی بەشێک لە حیزبەکانی خۆرهەڵاتی نیشتمان لە ناوندی مێریدا دەبێژێت: "کۆماری ئیسلامی جیاوازیی بیر و بۆچوون قەبووڵ ناکات، نە لە کورد نە لە نزیکترین کەسایەتیی سەر بەو رێژیمە". لەم پەیوەندییەدا دەتوانین باس لە چەندین رێکخراوە بکەین کە سەرەتا هاوپەیمانی ویلایەتی فەقیە بوون و پاشان لە دەسەڵات دوور خرانەوە و تەنانەت کەوتنە بەر شاڵاوی کوشتن و گرتن و پاکتاوکردن، وەک نێهزەتی ئازادی، حیزبی تودە، بەشێک لە چریکە فیداییەکان و... هەر لەم پەیوەندییەدا دەکرێ ئاماژە بە سەدان کەسایەتی بکەین کە بەرچاوترینیان سەرۆک وەزیران و دواتر سەرۆک کۆمارەکانی مێژووی کۆماری ئیسلامین کە زۆربەیان لە هەڵبژاردەنەکاندا هەڵبژێردراوی ئەو کەسانە بوون کە زۆرینەی دەنگدەرانیان پێک دەهێنا، ئێستا کە کەوتوونەتە بەر غەزەبی ویلایەتی فەقیە و تەنانەت دەرکەوتینیشیان لە دەنگ و ڕەنگی کۆماری ئیسلامیدا قەدەغەیە. ئاخۆ گەلۆ دەکرێ بڵێن لە وەها دۆخێکدا بۆچوونەکەی دوکتور شەرەفکەندی کە دەبێژێت: ئاڵوگۆڕی بنەڕەتی ئەگەر قەرارە پێک بێ، ئەو ئاڵوگۆڕە بریتییە لە لابردن و فڕێدانی سیستمی ویلایەتی فەقیهی و بەس . غەیری ئەوە هەر کارێکی دیکە لە شانۆسازی و ڕەنگ گۆڕینێکی ڕواڵەتی پتر تێناپەڕێ. بۆ سەردەمی ئەمڕۆ نابێت و بارودۆخەکە گۆڕدراوە؟\nکەوایە تەنیا رێگەیەک کە لە هەڤبەر تاکەکانی نیشتمانی داگیرکراوی زاگرۆسیدا دەمێنێتەوە تێپەڕینە لە کۆماری ئیسلامی کە بەداخەوە ناسینی مێژووی کۆماری ئیسلامی ئەو راستییەمان بۆ دەردەخات کە تێپەڕین لەم دەسەڵاتە بێ توندوتیژی یەکجار زەحمەتە.\nشۆڕش پێویستی بە توندوتیژییە\nڕاپەرینی خەڵک بۆ ناڕەزایەتی دەربڕین بە گران بوونی بەنزین لە مانگی خەزەڵوەری ئەمساڵدا کە زۆربەی نزیک بە تەواوی شارەکانی یەکەی سیاسیی ئێرانی گرتەوە لەلایەن کۆماری ئیسلامییەوە بە دڕندانەترین شێواز سەرکوت کرا و وەک لە گرتە ویدئۆیەکاندا دەردەکەوێ رێژیم بۆ سەرکوتی خەڵک و مانەوەی دەسەڵاتەکەی تەنانەت کەڵکی لە چەکی قورسیش وەرگرتووە، وەک لەم فیلمانەدا دەبیندرێ لە شەقامی هەندێ شار بۆ چاوترسێن کردنی خەڵک تانک و هەلیکۆپتێریش بەکار هاتووە. هەر لەم پەیوەندییەدا رۆژنامەی رویتێرز لە زاری کۆمیساریای باڵای مافی مرۆڤەوە دەنووسێت: "هێزەکانی کۆماری ئیسلامی لەسەر بانی ماڵەکانەوە و لە هەلیکۆپتێرەکانەوە ناڕازییەکانیان کردووەتە ئامانج". بەپێی دوایین ڕاپۆرتی رێکخراوەی لێبووردنی نێونەتەوەیی لە یازدەی سەرماوەزی ساڵی ٩٨دا، لە ناڕەزایەتییەکانی حەوتووی کۆتایی مانگی خەزەڵوەردا ٢٠٨ کەس کوژراون. کە گریمانە دەکرێ ژمارەی کوژراوان زۆر زیاتریش بێ، ناڕەزایەتییەکانی مانگی خەزەڵوەر لە ئێراندا لە ڕاستیدا ناڕەزایەتیی ئابووری بوو دژ بە گرانیی نرخی بەنزین، دەسەڵاتێک کە ناڕەزایەتییەکی ئابووری بەو چەشنە وڵام بداتەوە ئاخۆ دەکرێ بێ توندوتیژی بگۆڕدرێ یان مل بۆ داوای نەتەوەیی و سیاسیی خەڵک ڕابکێشێت.\nکەمن ئەو مرۆڤانەی کە حەزیان لە کوشتن و شەڕ و وێرانی بێت، لە هەمان کاتیشدا ساویلکانەیە لە بەرامبەر دەسەڵاتێکدا کە تەنیا زەبروزەنگ و توندوتیژی دەناسێت، باس لە گۆڕینی نەرم و نیان و دوور لە توندوتیژی بکەین، بە درێژایی مێژوو گەلی کورد گەلێکی داگیرکەر نەبووە بەڵام وەک دوکتور سەعید دەبێژێت: "زۆر بە ئاگاهییەوە بڕیاری یەکجاریمان داوە کە هەموو هێز و توانای خۆمان تەرخانی پێوانی رێگای دوکتور قاسملوو، یانێ رێگای خەباتی کۆڵنەدەرانە لە پێناو ئازادی و دێموکراسی و مافە ئینسانییەکاندا تا لەم رێگەیەدا- کە رێگەی سووری شەهیدانە- یان سەر بکەوین یان بە شانازییەوە وەک شەهیدە ئازیزەکانمان سەردابنێین. رێژیمی خوێنڕێژ و خوێنخۆری ئاخوندی بە شەهیدکردنی دوکتور قاسملوو دەری خست کە نایهەوێ لە نێوەڕۆکی ڕەش و لە ڕەفتار و کردەوەی دژی گەلی و دژی ئێرانی خۆیدا ئاڵوگۆڕ پێک بێنێ. بە کردەوە چالاکترین هێزی ئۆپۆزیسۆنی ئێرانی لە مەیدانی خەباتی چەکدارانە لە نێوخۆی ئێراندا بووین و هەین، ئاشتی خوازین و ئەگەر دەستمان بۆ چەک بردووە بۆ دیفاع لە خۆمانە، چونکە شەڕیان بەسەردا سەپاندووین. لە مێژە کە وتوویانە کە قەبووڵی زوڵم لە خودی زوڵم خراپترە". لەم بارەوە نێلسۆن ماندێلاش دەڵێت: دەسەڵاتداران جۆری خەبات دیاری دەکەن نەک ژێردەستەکان.\nلێکۆڵەرانی بواری شۆڕش زۆربەیان لەسەر ئەو باوەڕەن کە توندوتیژی بەشی سەرەکی و جیانەکراوەی بارودۆخی شۆڕشگێڕانەیە. "دان" دەڵێت: شۆڕش چەشنێک ئاڵوگۆڕی کۆمەڵایەتی جەماوەری، توندوتیژ و خێرایە. بە باوەڕی "هانتیگتۆن"، توندوتیژی ماکی سەرەکیی پێکهێنەری شۆڕشە. مارکسیستەکانیش بەگشتی لەسەر ئەو باوەڕەن کە بێ توندوتیژی شۆڕش روو نادات. هەر لەم پێوەندییەدا کاک دوکتور قاسملوو باس لەوە دەکات کە گۆڕان و رزگاربوون لەژێر دەستی کۆماری ئیسلامی بە نووسینی وتاریک و دانیشتن لە کافەکانی ئورووپا و بەخەیاڵ کردن وەدی نایەت". ئەم رێژیمە لە ڕێگەی هەڵبژاردنی ئازاد یان نووسینی چەند وتار لە دەرەوەی وڵات ناڕووخێت. ئەم رێژیمە دەبێ لە ڕێگای توندوتیژییەوە بڕوخێندرێ، جا ڕەنگە ئەم شێوازە توندوتیژە لە ڕێگەی ڕاپەڕینی چەکدارانەی شارییەوە بێت یان تێکەڵەیەک لە خەباتی چەکدارانەی شاری و شەڕی پارتیزانی گوندەکان یان مانگرتن و خۆپیشاندان و راپەڕینی خەڵک لە شارەکان، ناکرێ لە ئێستاوە دیاریی بکەین کە کامیان دەبێ، بەڵام لەوە دڵنیام کە رێژیم دەڕووخێت ئەویش لە ڕێگەی توندوتیژییەوە.\n"مائۆ" وەک رێبەری گەورەترین وڵات لە باری حەشیمەتەوە کە شۆڕش تێیدا ڕووی دا، دەڵێت: شۆڕش میوانییەک بۆ خواردنی شەو یان نووسینی وتارێک یان کێشانی وێنەیەک نییە... شۆڕش ناتوانێت شتێکی لەم چەشنانە ڕاحەت و ناسک و مێهرەبانانە بێت. شۆڕش هەستانەوەیە، کردارێکی توندوتیژە کە لە رێگەی چینێکەوە، چینێکی دیکە لە دەسەڵات دەهێرێتە خوارەوە.\nدوکتور سەعید شەرەفکەندی لەم پەیوەندیەدا لە ژمارەی ١٤٥ی رۆژنامەی کوردستاندا دەنووسێت: "تا کاتێک زوڵم و زۆر هەبێ، تا کاتێک چەوساندنەوەی جۆربەجۆری چینایەتی، نژادی، مەزهەبی و جنسیەتی باو بێ، تا کاتێک دیکتاتۆری و سەرەڕۆیی لە لایەک و یەخسیری و کۆیلەتی و دیلی و ژێر چەپۆکی و هەژاری لە لایەکی دیکە لە گۆڕێدا بێ، شەڕ و ناکۆکی هەر دەبێ و هەر دەشبێ ببێ. چەوسێنەر و زاڵم و سەرەڕۆ هیچکاتێک بە مەیلی خۆیان دەست لە چەوساندنەوە و زوڵم و دیکتاتۆری هەڵناگرن، مەگەر بە زۆری لە ئاکامی شکست لە خەباتێکی توندوتیژدا نەبێ. کەوابوو سوڵح و ئاشتیی گشتیی جیهانی و هەر لەو کاتەدا شەڕ و خەبات بۆ وەدەستهێنانی ئازادی و بۆ لەنێوبردنی زوڵم و چەوساندنەوە، نەک هەر لێک جیاواز نین، بەڵکوو دوو لایەن و دوو ڕوانگەی یەک مەسەلەن کە یەکیان تەواوکەری ئەوی دیکەیە، ئەو مەسەلەیەش بریتییە لە ئازادی و بەختەوەریی مرۆڤ".\nرووداوەکانی ئەم دواییەی رۆژهەڵاتی نێوەڕاست دیسانەوە ئەو ڕاستییە دووپات دەکەنەوە، دەسەڵاتداران بە ویستی خۆیان سەر بۆ داخوازییەکانی خەڵک نەوی ناکەن بۆ مانەوەیان لە دەسەڵاتدا ئامادەن بە هەزاران و تەنانەت ملیۆنان کەسیش بکەنە قوربانی. ئەو دەسەڵاتانەی کە دەستیان بە خوێنی خەڵکی سوور دەبێ ئەستمە بێ‌توندوتیژی و لە رێگەی ئاشتیخوازانەوە دەسەڵات ڕادەستی خەڵک بکەن و مێژووی کۆماری ئیسلامیش بەڕوونی دەریدەخات کە ئاشتیخوازانەترین و ڕەواترین داخوازیی خەڵک بە دڕندانەترین شێواز سەرکوت دەکات و ئەم ناڕەزایەتییە ئاشتیخوازانەش هیچ کاریگەرییەک لەسەر کردەوەی کۆماری ئیسلامی دانانێن و لەم پەیوەندییەدا مستەفا هیجری دەبێژێت: "ئەگەر لە بیست ساڵی رابردوودا کەم و زۆر خەباتی مەدەنی بووە، ئێستا بۆمان دەردەکەوێ کە هیچ تەئسیرێک لەسەر ڕەفتاری کۆماری ئیسلامی دانانێت". کەوایە گەلی کورد دەبێ بیر لەوە بکاتەوە بە کەمترین نرخ وڵاتی خۆی لە کۆلۆناڵیزمی دەسەڵات ڕزگار بکات دەنا ئازاد بوون و سەربەخۆیی لەژێر دەسەڵاتی کۆماری ئیسلامی بێ توندوتیژی و خەباتێکی شۆڕشگێڕانە ئیمکانی نییە و لە ڕاستیدا خەباتی شۆڕشگێڕانە و ناچار توندوتیژانە لە هەڤبەر کۆماری ئیسلامیی ئێراندا شەڕە لە پێناو دنیایەکی جوانتردا نەک شەڕ لە پێناو شەڕ و توندوتیژیدا.\nدەرفەت خولقێن یان چاوەڕوان؟\n"چەگوارا" لەسەر ئەو باوەڕەیە کە یەکێک لە خاڵە بنەڕەتییەکانی جیاکەرەوەی شۆڕشگێڕ لە ناشۆڕشگێڕەکان ئەوەیە کە شۆڕشگێڕ دەرفەت دەخولقێنێ و چاوەڕوانی دەرفەت نامێنێتەوە، بەڵام ناشۆڕشگێڕان چاوەڕێی ئەوەن دەرفەتێک بخولقێ و کەڵک لەو دەرفەتە وەربگرن.\nشەهید بوونی دوکتور عەبدولڕەحمان قاسملوو دەکرێ وەک مەزنترین هەرەسی حدکا ناو لێ بنێین لە مێژووی ئەم حیزبەدا پاش ڕووخانی کۆماری کوردستان، لەم کاتە هەستیارەدا شەرەفکەندی وەک جێگری کاک دوکتور قاسملوو پەیامێک بۆ هێزەکانی حیزب دەنێرێ کە لە کوردستاندا خەریکی چالاکی و خەبات بوون دژ بە کۆماری ئیسلامی و ئەم پەیامە هەر چەند کورتە بەڵام یەکجار پڕنێوەرۆک و گرینگە کە بریتییە لە: "دوکتور قاسملوو شەهید بوو، خەبات درێژەی هەیە" و پیشاندەری ئەو ڕاستییەیە کە شەرفکەندی نایهەوێ چاوەڕوان بمێنێتەوە و لەبەرامبەر هەرەسی مەزنی نەمانی قاسملوودا دەستەوەستان نییە و بە باوەڕێکی قووڵەوە بە شۆڕش و ئەو ئەرکەی کە کەوتووەتە سەرشانی دەیهەوێ بە کرداری حیزبەکەی و بەردەوام بوون لەسەر ڕێچکەی شۆڕش دەرفەتی بەختەوەری خەڵک و ڕزگارییان لە کۆلۆناڵیزم بڕەخسێنێت.\nشەهیدبوونی دوکتور قاسملوو ماوەیەکی کەم پاش ئاگربەستی شەڕی نێوان عێراق و ئێران ڕووی داوە و هێشتا ئەم دوو وڵاتە بە تەواوی ڕێکنەکەتوون، بەڵام لە ساڵی شەست و هەشت بە دواوە و پاش ئەوەی کاک سەعید دەبێتە کەسی یەکەمی حدکا، بەندەکانی ڕێکەوتنی نێوان دوو دەسەڵاتی ئێران و عێراق دەچنە بواری جێ‌بەجێ کردن و دەسەڵاتی عێراق گوشارێکی زۆر دەخاتە سەر ڕێبەرایەتی حدکا کە نابێ درێژە بە چالاکییەکانیان بدەن و لە سنووری عێراقەوە بۆ خۆرهەڵات پەڕێنەوە دژ بە کۆماری ئیسلامی چالاکی بەڕێوە بەرن و تەنانەت باس لەوەش دەکرێ کە دەسەڵاتی بەعس پیلانی ئەوەی هەبووە کە حدکا یان تەسلیم بە ئێران بکاتەوە یاخود ڕایانگوێزێت بۆ باشووری عێراق و لەوێ لە کەمپەکاندا نیشتەجێیان بکات. ئەگەر تەنیا ئەم دوو فاکتەرە لە بەرچاو بگرین، یانێ نەمانی ڕێبەرێکی کاریزما و گوشاری وڵاتی عێراق کە تا ئەو کات وەک پشت جبهەی ئۆپۆزیسیۆنی ئێرانی چاوی لێدەکرا (بەو مانا نا کە لەلایەن دەسەڵاتی عیراقەوە یارمەتیی حدکا دراوە بۆ خەبات دژی کۆماری ئیسلامی، مەبەستم لە پشتی جبهە بوون ئەوەیە کە لانیکەم تا ئەو کاتە حدکا بێ ڕێگیرێکی ئەوتۆ کەمپەکانی خۆی لە سنووری نێوان باشوور و خۆرهەڵات دامەزراندبوو و لە خاکی ژێر دەسەڵاتی عێراق بۆ شوێنی ڕێبەرایەتی و حەسانەوە و تیمارکردنی پیشمەرگەکانی کەڵکی وەردەگرت) هەنگاو بە زۆر کەس شل دەکات و زۆر کەسی هێنا ئەو باوەڕەی کە ئەگەر بۆ ماوەی کاتیش بووە حدکا دەست لە خەبات و چالاکیی شۆڕشگێڕانە هەڵبگرێت و چاوەڕوانی کاتی گونجاو بمێنێتەوە، بەڵام شەرەفکەندیی رێبەر نەک ناچێتە دۆخی چاوەڕوانییەوە بەڵکوو ئەوپەڕی هەوڵی دەدات کە مەیدانی چالاکیی حیزبەکەی بەرفراوانتر بکاتەوە و لەم ڕێگەشدا سەرکەوتنی گەورە وەدەست دێنێت و لە هەندێ شوێندا پێشمەرگەی کوردستان شەڕی گەورە و دژ بە داگیرکەر بەڕێوە دەبەن کە تا ئەو کاتە لە مێژووی حدکادا شەڕی پێشمەرگە دژ بە داگیرکەران لەو شوێنانە ڕووی نەدابوو . شەرفکەندیی مەزن لە جیاتی ئەوەی تەسلیمی بارودۆخەکە بێت و واز لە خەبات بهێنێت پرۆژەی چالاکتر کردن دێنێتە رۆژڤەوە و هەوڵ دەدات بە نیشتەجێکردنی ئەو کەسانەی کە توانای خەباتیان نەماوە لە کەمپەکاندا، حدکا بۆ خەباتێکی سەخت و درێژماوە ئامادە بکات و تێدەکۆشی هێزێکی پسپۆڕی پارتیزانی کە توانای شۆڕشی لە هەر قۆناغێکدا ببێت پێک بێنێت. بە پێویستی دەزانم ئاماژە بەو خاڵە بکەم کە شەرەفکەندیی ڕێبەر لە هەمان کاتدا کە پێداگریی لەسەر خەباتی پێشمەرگانە دەکرد، زۆر بە وردی و ژیرانە ئەرک بۆ تاکەکانی دیکەی کۆمەڵگا دیاری دەکات و دەنووسێت: ئەگەر لەسەر بەشداریی خەڵکی کوردستان لە جووڵانەوەی ئازادیخوازیی ئەمڕۆی کوردستاندا پرسیار بەم جۆرە بێتە گۆڕێ کە: ئەم بەشدارییە ئەرکی کێیە؟ بێشک وڵامەکەی ئەمەیە کە ئەرکی هەموو کەس، یان هەر کەسێک کە چووکترین هەستی ئازادیخوازی و نیشتمانپەروەری هەبێ. ناوبراو لە چەندین وتاری دیکەدا وەک: بۆ خەبات چ زۆرە ڕێگا، چەند قسەیەک لەگەڵ موعەلیمەکانی کوردستان... باس لە خەباتی هەموو تاکەکانی کۆمەڵگا دەکات دژ بە داگیرکەران و ئەو خەباتەی کە ئەمڕۆ بە خەباتی شار ناوی لێدەبرێ، دوکتور سەعید زیاترین هەوڵ بۆ پێکهێنان و سەرخستنی دەدات و خەبات تەنیا بە یەک ڕەهەندەوە نابەستێتەوە و لە هەمان کاتیشدا هیچکام لە ڕەهەندە جیاوازەکانی خەبات و شۆڕش بۆ سەرکەوتن بە هیچ پاساویک نانێتە ئەو لاوە.\nیەکێک لە خەسارە هەر گەورەکانی بزووتنەوەی نەتەوەی وڵاتی داگیرکراوی زاگرۆس پێوەندیی بە وەهمی رێبەری بزووتنەوەکانەوە هەیە بەرامبەر بە داگیرکەران، شێوازی بیرکردنەوەی ئەم سەرۆکانە لە پانتای هزری داگیرکەراندا دەخولێتەوە و پێیان وایە دەکرێ جیاوازی لەنێو ئەو کەسانەدا دابنرێ کە نیشتمانی ئێمەیان داگیر کردووە، یان لە هەندێ دۆخدا چارەنووسی خەباتیان لە بەشێکی نیشتماندا بەستووەتەوە بە داگیرکەرێکی بەشێکی دیکەی زاگرۆس و ئەو خەسارانەی لێکەوتووەتەوە کە تاکی زاگرۆسی بەشێکی زۆری مێژووی سەد ساڵی رابردووی بووەتە مۆتکەی سەرشانی و داهاتوو دەیترسێنێ، دەکرێ شەرەفکەندی وەک رێبەرێکی ناوازە و بەری لەم کەموکوڕییە سەیر بکەین کە هێمای راستەقینەی رێبەرێکی شۆڕشگێڕی سەربەخۆیە.\nفەریدوون عەبدولقادر، ئەندامی پێشووی سەرکردایەتیی یەکیەتیی نیشتمانی کوردستان لە چاوپێکەوتنی تەلەویزیۆنی لەگەڵ کاناڵی nrt دەڵێت: تەنیا هێزێک کە لە کاتی ڕاپەڕیندا یارمەتیی بەرەی کوردستانی دا و ئەوەی لە دەستی دەهات بۆ سەرکەوتنی ڕاپەڕین کردی، حدکا بوو بە ڕێبەرایەتیی دوکتور سەعید شەرەفکەندی. هەر لە ڕاپەڕیندا چەندین پێشمەرگەی حیزب و لە کاتی یارمەتیدانی خەڵکی باشووردا گیانیان پیشکەش بە ئازادی و بەختەوەر بوونی خەڵکی ئەو بەشەی نیشتمان کرد. ئەم گێڕانەوە ئەو ڕاستییەمان بۆ دەردەخات کە شەرەفکەندیی رێبەر هەموو کات قازانجی گشت وڵاتی بە کۆلۆنی کراوی کوردانی لەبەرچاو بووە و بیری لە بەرژەوەندیی باڵای نەتەوەی کردووەتەوە، ئەو کات حدکا خاوەن گەورەترین هێزی سەربازیی پارتیزانی بوو، دەیتوانی بە ئاشکرا یان نهێنی و بۆ بەرژەوەندیی کاتی حیزبەکەی ئەگەر نەشڵێن بەر بەسەرکەوتنی ڕاپەڕین بگرێت بەڵام دەیتوانی گرفتی گەورەی بۆ ساز بکات. (گرینگیی ئەم هەڵوێستە کاتێک زیاتر دردەکەوێ کە ئەو ڕاستییە لەبەرچاو بگرین، حدکا خاوەن ئەو هێزە بوو کە بتوانێ گرفتی گەورە بۆ ڕاپەرین ساز بکات، هەر وەک چۆن لە بەشەکانی دیکەی عێراق هەندێ هێز یارمەتیی مانەوەی دەسەڵاتی بەعسیان دا، یان هێزێکی کوردستانی بەری بە ڕاپەڕینی خەڵکی ڕۆژائاوای زاگرۆس گرت دژ بە دەسەڵاتی ئەسەدی خوێنڕێژ، یاخود هەندێ شانازی بە ئەندام بوون لە سپای قودسی کۆماری ئیسلامی دەکەن و...) ڕووخانی دەسەڵاتی بەعس و ئەو کاتەی بەڵگە نهێنییەکانی کەوتنە دەست خەڵک بۆ هەمووان ڕوون بوەوە کە حدکا زۆر ژیرانە توانیویە خۆی لە خیانەتی نیشتمانی ببوێرێ و پەیوەندییەکانی لەگەڵ بەعسدا پەیوەندییەکی ئاسایی بووە، ئەم بەڵگانە بێ لەبەر چاو گرتنی ئەوەی کە مرۆڤی زاگرۆسی بەڕاستی سەر بە چ لایەنێک بێت جێگەی شانازییە و ئەو ڕاستییە دەسەلمێنن کە خەبات لە بەشێکی زاگرۆس دەتوانێ سەربەخۆ و زۆریش بەهێز بەڕێوە بچێت بێ ئەوەی کە لایەنی شۆڕشگێڕ بۆ وەدەست هێنانی هەندێ قازانجی کاتی بگلێتە خیانەتی نیشتمانی و بێتە داردەستی داگیرکەری بەشێکی وڵاتی زاگرۆس.\nئەگەر بمانهەوێ هەموو دەرسەکانی دوکتور قاسملووی نەمر لە یەک دەرسدا کورت بکەینەوە ئەم دەرسە ئەوەیە کە سەرنجی ئێمەی بۆ لای هێزی خۆمان ڕاکێشا و تێیگەیاندین -باوەڕ بوون بە خۆ و هێزی خۆ -کە ئەگەر دڵنیاییمان بە خۆمان بێ و پشتی یەکتر بگرین خاوەنی چ توانایەکی گەورەین کە پەیکەرەی زۆرداران وەلەرزێن دەخا و تووشی پەلەقاژەی مەرگیان دەکا. دەبا ئەم دەرسە بەنرخەمان هەروا لەبەر چاو بێ. دوکتور سادق پەروەردەی هزرێکی لەم چەشنەیە و ئەو تەنیا پشتی بە خەڵکی خۆی دەبەستێت و دەبێژێت: ئێمە پشت ئەستوور بە پشتیوانیی خەڵکی شۆڕشگێڕی کوردستانین ئەو سەربەخۆییە و تەنیا شتێک کە ڕێڕەوی چۆنیەتی چالاکی و کردەوەکانی بۆ دیاری دەکات، خەڵکەکەی خۆیەتی بەرژەوەندییە باڵاکانی وڵاتە داگیرکراوەکەی.\nلەم وتارەدا تەنیا بە کورتی و ناتەواو سەرنجی کردارە سیاسییەکانی شەرەفکەندیی ڕێبەر دراوە لەباری شۆڕشگێڕ بوونەوە و باس لەسەر ئاکاری شۆڕشگێڕانەی تاکەکەسی دوکتور سەعیدی ڕێبەر وەک پێشخستنی قازانجی گشتی بەر لە قازانجی تاکەکەسی، شەیدا نەبوونی دەرکەتن و بەرچاو کەوتن، خۆ فیداکردن لە ڕێگەی خەڵک و خاکەڕا بوون و... دەهێڵمەوە بۆ بابەتێکی دیکە .\n دانشنامە سیاسی، داریوش شوری، انتشارات مروارید، ل47\n تئوری های انقلاب، آلوین استانفورد کوهن، ترجمە: علیرضا طیب، نشر قومس،ل36\n دانشنامە سیاسی، داریوش شوری، انتشارات مروارید، ل72\n ڕۆژنامەی کوردستان ژمارەی 152\n تئوری های انقلاب، آلوین استانفورد کوهن، ترجمە: علیرضا طیب، نشر قومس، ل84\n رادیۆ دەنگی کوردستانی ئێران 67.10.26\n خۆسرەوی، حەسەن، حقوق اساسی2، چاپی شەشەم، انتشاراتی دانشگاە پەیام نور، ل47\n ڕادیۆ دەنگی کوردستانی ئێران67،10،26\n ڕادیۆ دەنگی کوردستانی ئێران68.5.2\n راه دشوار آزادی، بیرەوەریەکانی نێلسۆن ماندێلا\n تئوری های انقلاب، آلوین استانفورد کوهن، ترجمە: علیرضا طیب، نشر قومس، ل56-57\n هەڤپەیڤینی دوکتور قاسملوو لەگەڵ عاتفە گۆرگین پاییزی ساڵی 65\n تئوری های انقلاب، آلوین استانفورد کوهن، ترجمە: علیرضا طیب، نشر قومس، 57\n ڕۆژنامەی کوردستان ژمارەی145\n کۆبونەوەی بەشێک لە سەرکردەی حیزبەکانی خۆرهەڵاتی کوردستان ساڵی2017لە ناوەدنی میری\n بڕوانە کتێبی لە چیاکانی زاگڕۆسەوە لە نووسینی تەیموری مستەفایی\n ڕادیۆ دەنگی کوردستانی ئێران27/7/65\n ڕادیۆدەنگی کوردستانی ئێران68،5،2


ڕزگاربون لەمێنتەڵیەتی خێڵ‌و دەسەڵاتی تەقلیدی\nیەکێک لە خەسلەتەکانی کۆمەلگای تەقلیدی بریتیە لە پێکهاتەیەکی داخراوی کۆمەلایەتی کە بەزەحمەت خۆی دەداتە دەست گۆڕانکاری ،هوشیاری خێڵەكی و هەژموونی مێنتەڵییەتی خێڵ "عەشیرەت ــ بنەماڵە" زالە بەسەر بوارەکانی ژیانی کۆمەلگاداو زۆربەی ئەندامانی كۆمەڵگای تەقلیدی سەربەخۆییان نیەو بەستراونەتەوە بە نەریتی گشتی كۆمەڵگاكەوە ، ئەم جۆرە كۆمەڵگایە بەپێی سروشتەكەی خۆی ناداتە دەست گۆرانگاری و پرۆسەی كرانەوەو مۆدێرن ،زیاتر لە شوێنی خۆی دەچەقێ و گۆڕانیشی کاتی درێژی دەوێ ،لە كۆمەڵگای تەقلیدی دا هوشیاری کۆمەڵ وەک پێویست لە ئارادا نیەو دەسەڵاتی سیاسیش لە كۆمەڵگای تەقلیدی دا بەشێوەیەكی تەقلیدی بەڕیوەدەچێت و دەیەوێت كۆمەڵگا لە شوێنی خۆیدا بمێنێتەوە ،چونكە سوود لەم دیاردەیە وەردەگرێ ،لە كۆمەلگای تەقلیدی دا سیستەمی سیاسی لەسەر زەبروزەنگ خۆسەپاندن و بەرهەمهینانی دیكتاتۆرییەت خۆی بونیاد دەنێت ، زۆرینەی سیستەمە سیاسییەكانی كۆمەڵگای تەقلیدی یان دیكتاتۆرێكی تاكەكەسی بەرهەمهێناوە ،یانیش درێژكراوەتەوە لە جەستەی تاكەكەسەوە بۆ جەستەی خێزان و میرنشینایەتی خێڵ.\nیەكێك لە گرفتەكانی بەردەم پرۆسەی سیاسی لە هەرێمی كوردستان ئەم مۆدێلی خۆبەڕیوەبردنە خێزانییەیە كە هەموو جومگە سیاسی و ئابوری و یەكە ئیدارییەكان و دەزگا سەربازی و هەواڵگریی و ئامرازەكانی فەرمانڕەواییە كە لە ژێر دەستی خێزان و حیزب و تاكێكی سیاسیدایە ،لەم دۆخەدا خێزانە سیاسییەكان كە خاوەنی حیزبی سیاسیین و بانگەشەی دیموكراتییەت و ئازادی ئینسانەكان دەكەن ،پێویستی بە پەڕلەمانێكی ڕوكەشە كە خزمەت بە دیوەخانەكانی خێزان وخێڵ و حیزب بكات ،پێویستی بە ئۆپۆزسیۆنێكی بێكاریگەرو حیزبی دیكەی تەقلیدی دەستكردە بۆ بێئیرادەكردنی خەڵك و پێویستیشی بە رۆژنامەنوس و نوسەرو رۆشنبیری كڕدراو میدیای سێبەرە تاچیتر پایەكانی سیستەمی یەكەی خێڵ و حیزبی بنەماڵەیی جێگیر بكەن و بەرژەوەندییەكانیان بپارێزن .\nتەنیا ڕیگایەك بۆ ڕزگاربوون لەم سیستەم و دەسەڵاتە تەقلیدییە سەركوتكەرە خێڵەكییە خێزانییە بریتی یە لە شۆڕشێكی سیاسی و كۆمەڵایەتی بە مۆدێلێكی دیموكراتیانە كە لەگەڵ واقیعی كۆمەڵایەتی و كلتوری و سایكۆلۆژی كۆمەڵگادا بگونجێت ،شۆرشێك كە لە پێناو "نان و ئازادی و كەرامەت بۆ ئینسانەكان بگێرێتەوەو دادپەروەری و ئاسایش و سەقامگیری بۆكۆمەڵگا دابین بكرێت ، خۆشەویستی بۆ خاك و نیشتیمان لە سایەی ئازادیی و لە ئامێزی دادپەروەری و دەستەبەركردنی مافە سەرەتاییەكانی تری ئینساندا گەشە دەكات ، لە دۆخی ئێستادا مرۆڤ لەسەر حیسابی خۆی برسیکراوەو ئازادیشی لێ زەوتکراوە، ،كۆمەڵگا تاسەر کۆت و زنجیری کۆیلایەتی و چەوساندنەوە قبوڵ ناکات ، زوو یان درەنگ لە دژی ڕادەپەڕێت، ئەوە یاسای سروشتەو هیچ سیستەم و دەسەڵاتێكیش نەگۆڕ نییە .\nئەلبێرت کامۆ لە کتَیبی مرۆڤی یاخیدا دەنوسێت "یاخیبوون کاتێک ڕوو دەدات ، کە مرۆڤی یاخی هەست بکات لە شوێنێک نادادی هەیە وئەوكاتیش یاخیبوون دەبێتە ئەرک". یاخیبون وەک ئەرکێکی ئینسانی هەستكردنە بە خود دۆزینەوەی خودوهەنگاونانە بۆگۆرانكاری ،لەوەی کێین و بۆچی دەژین و ئەرک و ماف و شکۆمەندی و کەرامەتی ئینسانبوون چییە؟! پێویستە لەو ڕابردووە ئەو مێژووە ڕەتبكەینەوە كە ستایشی پاڵەوانەكانی شاخ دەكات و سیاسییەكانی شاریشی بۆ كردوینەتە فریادرەس و فریشتە! مرۆڤی ئازاد چەندە باوەڕی بە ئازادی خۆی هەیە ، ئەوەندەش باوەڕی بە ئازادی ئەوانی دیکە هەیە، شۆرش ،ڕاپەڕین ، یاخیبوون هەولێکن بۆ فراوانکردنی ڕوبەرەکانی ئازادی و شکاندنی سنورەکانی کۆیلەکردن و لە قالبدانی عەقلی مرۆڤ،هەموو نەخێرێك لە هوشیارییەوە سەرچاوە دەگرێ .


مایك پۆمپیۆ دژی پێگەی بەهێزی مسکۆ و تارانە و بۆ لاوازکردنیان کاردەکات! – Giareng\nمایك پۆمپیۆ دژی پێگەی بەهێزی مسکۆ و تارانە و بۆ لاوازکردنیان کاردەکات!\nلە 15 ئازار , 2018\nسەرۆکی ئەمریکا دۆناڵد ترەمپ، بەلادانی وەزیری دەرەوە ڕیکس تیلرسین لە پۆستەکەی و دیاریکردنی ” مایك پۆمپیۆ” کەسی یەکەمی دەزگای هەواڵگری کە لە زۆر بواردا بە مرۆڤێکی سیاسی و وردبین و نزیك لە ترەمپ ناسراوە و لە بۆچوون و خوێندنەوەی سیاسی و ستڕاتیژی نێونەتەوەیدا پشیتووانی سیاسەتەکانی سەرۆکی وڵاتەکەی دەکات. وەرگرتنی پۆستی وەزارەتی دەرەوە لە ئیدارەی ترەمپ دا، لەلایەن مایك پۆمپیۆ هەنگاوەکانی دژی ئێران خێرایەکی زیاتر بە خۆیەوە دەبێنی و ئەو سیاسەتە پەیڕەوی دەکرێت کە کۆماریەکان بۆ یەك لایکردنەوەی کێشەو قەیرانەکان کاریان بۆکردوە و ئەو وەزارەتەش بێگوومان گرینگی و تایبەت مەندی خاسی خۆی هەیە و سەرۆکی ئەمریکاش هەوڵدەدات لەو ڕێگایەوە سیاسەتە نێونەتەوەیەکانی بەکردارتر بکا و پێگە و نفوزی ئیدارەکەی بەرفراوانتر نیشان بدات لەسەر ئاستی گێتیدا. دەورانی دەسەڵاتی ئۆبامای بەسەردەمی شکەست و پاشەکشەی ئەمریکا لێکدانەوەی بۆ دەکرێ و ئەو دەرفەتە بۆ نەیارەکانی کۆشکی سپی لە نێویاندا ئێران و رووسیە پێك هات، هەتا زیاتر خۆیان لە سەر ئاستی ناوچەیی و جیهاندا فەرز بکەن و بەشێوەیەکی بەرچاو پێگەی ئەمریکا بەرەو لاوازی چووەو و ڕۆڵی جارانی لە یەك لایکردنەوەی کێشە سیاسیەکاندا نەمێنێت و نەتوانێت خۆی لە بەرامبەر فشارەکانی تارانیشدا بگرێ. ئیدارەی ترەمپ هەوڵدەدات پێگەی وڵاتەکەی بۆ جارێكیتر بەسەر دونیادا بەڕێگای بەهێزبوونیدا بسەپێنێ و پەیامێکی روونیش بۆ نەیارەکانی بنێرێت کە ئەو لە گەڵ ئەوەدا نیە ئیدارەکەی وەك لایەنێكی لاواز و بێکرداری جیهان تەماشابکرێ و لە بەر چاوسوورکردنەوەی تاران و ئەنکارا و کریملین ڕابکات و بخرێتە پەراوێزی هاوکێشە سیاسی و دیپڵۆماسیەکان. ئەستاندنەوەی پۆستی وەزیریدەرەوە لە تیلرسێن بە دوو ئامانج بووە.\nیەکەم: تیلرسین کەسێکی بازرگان بوو و سیاسیەکی بەئەزموون و ناسراو کاریگەرنەبووە و لە سەر زۆر پرس و کێشەی نێونەتەوەیی و یەك لەوان ڕێککەوتنی ناوەکی وڵاتانی پێنج کۆیەكی ئەنجوومەنی ئاسایشی نێودەوڵەتی و ئێران ناکۆکن بوو لە گەڵ ترەمپ دا.\nدووهەم: بەلادانی وەزیری دەرەوە لە پۆستەکەی، نیشانەی گرینگی دانی ئیدارەی نوێی ئەمریکا دەگەیەنێت بۆ بارودۆخی سیاسی و ئابووری و ئەمنی ناوچەی و گێتی و پێك هێنانی کۆمەڵێك گۆڕانکاری لە نێوەرۆکی قەیرانە سیاسیەکاندا و گێرانەوەی پێگەی بەهێز بۆ واشنگتۆن.\nوەزیری دەرەوەیی نوێی ئەمریكا بەلایەنی زۆرینەی کێشەکاندا هاوبیروڕایی سەرۆکی وڵاتەکەیەتی و هەردووکیان بەیەکەوە دەیان هەوێت سیاسەتێكی تازە و باڵادەستکردنەوەی وڵاتەکەیان دابڕێژنەوە و بە چاوی کەم سەیری هێز و نفوزیان نەکرێت و وەك زۆر جار سیاسیەکانی ئانکارا و تاران باسی لێوەدەکەن. پۆمپیۆ هاوشێوەی ترەمپ دژی سیاسەتی فراوانخوازی ئێرانە و پێێوایە دەبێت ئەمریکا لە ڕێککەوتنی ناوەکی نێوان تاران و وڵاتانی پێنج کۆیەك ناسراوە، بکشێتەوە و وەزیری نوێ ئێران بە پشتیوانی سەرەکی تیرۆر سەیردەکا و بەهەڕەشە لە سەر ئاسایشی ئەمریکا و جیهانی هەژماردەکات. سیاسەتی پۆمپیۆ سەبارەت بە رووسیەش، سیاسەتێكی توند و ڕەخنەگرانەیە و ئەو پێیوایە مسکۆ بەدیاریکراوی سەرچاوەی هەڕەشەیە لە سەر بەرژەوەندیەکانی ئەمریکا و کۆشکی سپی دەبێت پێگەی جارانی هەبێ لەسەر ئاستی جیهاندا. ئەو دوو مەلەفەش کە شالیاری هەندەرانی ئەمریکا دژایەتیان دەکات، بەشێکیان پەیوەندیان بە پرسی سیاسی کورد لە سووریە و عێراقدا هەیە و، لاواز بوونی دەسەڵاتی تاران و مسکۆ شوێنی گەورەی لەسەر کۆمەڵێك خاڵی گرینگ دەبێت کە خەریکن مەسەلەی کورد بچووك و کەم ڕەنگدەکەنەوە. رووسیە کە تادوێنێ خۆی بە دۆست و هاوپەیمانی کورد نیشاندەدا، لە گەڵ ئەنکارا ڕێککەوت بۆ ئەوەی کوردی ڕۆژئاوا و دەسەڵاتەکەیان لاوازبکا، جا ئێمە باسی کێشە و ناکۆکیە سیاسی و مێژوویەکانی ئەو دوو وڵاتەش هەر ناکەین. مسکۆ وڵاتێك نیە هەتا سەر دۆست یان دوژمن بێت، ئەگەری هەیە دیسان دژی تورکیە سیاسەتی بگۆڕێت. بەڵام هەر چۆنێك بێ سیاسەتی نوێی ئەمریکا لە هەمبەر قەیرانی سووریەشدا گۆڕانی بەسەردادێت و سیاسەتەکانی تیلرسێن ئەگەر تۆزێك پاشەکشەی بۆ ئەنکارا تێدا بووبێت، ئیدی ئەو جار ئەو مەلەفانە قابیلی پێداچوونە و گۆرانکاری دەبن. ئەو کات کارتە نوێیەکان بە قازانجی دۆزی کوردی دەبێ و فشارەکانی سەر بزووتنەوەیی گەلی کوردستان کە بە سیاسەتی چوار چەقووع تیژی پێناسە دەکەم، ئیمکانی هەڵوەشانەوەی دەبێت. ئەوەش بەومانایە نابێت لێکدانەوەی بۆ بکرێ کە وڵاتێکی وەك ئەمریکا یانیش دەسەڵاتی پایتەختێکی بە هێزی جیهان بێت و سنیەکی پڕ لە ئاڵتون لە پێش کورد دابنێت و سەربەخۆی بۆ دابین بکات. سەرەتا کورد دەبێت ئەو هێزەی هەبێ خۆی وەك فاکتەرێکی کاریگەری ناوچەی دەربخات و چیتر بێ بنەما خۆی نەکاتەوە کەواسووری پێش لشکر و زیان بە خۆی نەگەیەنێت و دواجار بخرێتە پەراوێزەوە. بەداخەوە ئێمە زۆر بە دژواری ئەزموون لە رووداوە سیاسی و ناوچەی و جیهانیەکان وەردەگرین و ئەوەی ئەمڕۆ بەسەر کورد دادێت، دەرئەنجامی تێڕوانینی کورت خایەنی سەرکردایەتی سیاسی گەلی کوردە و ڕەنگە بەو سانایەش نەتوانینین دروێنەی بەرهەمە سیاسی و نیستیمانەکان وەك دەسکەوتی سیاسی و نەتەوەیی بکەنەوە.


سبه‌ی باخچه‌ی ئاژه‌ڵانی هه‌ولێر ده‌كرێته‌وه\n:: PM:02:54:14/05/2020 \nباخچه‌ی ئاژه‌ڵانی ھه‌ولێر كه گه‌وره‌ترین باخچه‌ی ئاژه‌ڵانه له‌سه‌ر ئاستی عێراق و ھه‌موو وڵاتانی ڕۆژھه‌ڵاتی ناوه‌ڕاست، دەکەوێتە سەرەتای شارەدێی کەسنەزان لە دەروازەی هەولێر، سبه‌ی به شێوه‌ی تاقیكردنه‌وه به‌ڕووی هاووڵاتییاندا ده‌كرێته‌وه.\nباخچه‌ی ئاژه‌ڵانی هه‌ولێر یه‌كێكه له گه‌وره‌ترین پڕۆژه‌كانی ڕۆژهه‌ڵاتی ناوه‌ڕاست، له‌سه‌ر ڕووبه‌ری 200 دۆنم زه‌وی له ڕۆژھه‌ڵاتی شاری ھه‌ولێر دروست كراوه، ئه‌م زه‌وییه به‌سه‌ر به‌شی ئاژه‌ڵی ده‌ریایی، باڵنده، ئاژه‌ڵی كێوی و ئاژه‌ڵی ماڵی دابه‌ش بووه، هه‌روه‌ها له به‌شێكی تری باخچه‌كه‌دا ئاژه‌ڵه‌كان سه‌ربه‌خۆ كراون و گه‌شتیاران به ئۆتۆمبێل سه‌ردانیان ده‌كه‌ن، به‌مه‌ش سیمایه‌كی تایبه‌ت به باخچه‌كه به‌خشراوه.\nئه‌مڕۆ پێنجشه‌م 14ی ئایار، هێرش خۆشناو به‌ڕێوه‌به‌ری گشتی و خاوه‌نی پڕۆژه‌ی باخچه‌ی ئاژه‌ڵانی هه‌ولێر به "وشه"ی ڕاگه‌یاند: سبه‌ی باخچه‌ی ئاژه‌ڵانی هه‌ولێر به‌شێوه‌یه‌كی تێست ده‌كرێته‌وه، واته كردنه‌وه‌ی یه‌كجاره‌كی نییه و ته‌نیا تاقیكردنه‌وه‌یه.\nسبەی هەینی 15ی ئایار سەعات نۆ دەکرێتەوە\nئه‌و به‌ڕێوه‌به‌ره ڕوونی كرده‌وه، ئێمه له‌مێژه ئاماده‌ین ده‌رگای باخچه‌كه‌مان بكه‌ینه‌وه، ویستبوومان 10ی ئادار به ته‌واوی خزمه‌تگوزارییه‌كانه‌وه بیكه‌ینه‌وه، به‌ڵام به‌هۆی بڵاوبوونه‌وه‌ی ڤایرۆسی كۆرۆنا كاره‌كه‌مان دواخست، بۆیه سبه‌ی له سه‌عات نۆی به‌یانییه‌وه ده‌روازه‌كه‌ی به ڕووی گه‌شتیاراندا ده‌كه‌ینه‌وه.\nله‌باره‌ی نرخی چوونه‌ژووره‌وه بۆ ناو باخچه‌كه، هێرش به "وشه"ی گوت: سێ جۆر بلیتمان ئاماده كردووه، بلیتی ئاسایی كه بۆ هه‌ر كه‌سێك به پێنج هه‌زار دیناره، بلیتی گه‌ڕان به‌ناو ئاژه‌ڵه سه‌ربه‌خۆكان به ئۆتۆمبێل بۆ هه‌ر خێزانێك 20 هه‌زار دیناره، هه‌روه‌ها بلیتی جۆری سێیه‌م كه بلیتی VIPی پێ ده‌گوترێت بۆ هه‌ر خێزانێكی پێنج كه‌سی 50 هه‌زاره، به‌ڵام ئه‌م بلیته خزمه‌تگوزاریی چوونه ژووره‌وه به ئۆتۆمبێل، هه‌ندێك له یارییه‌كان به‌خۆڕایی، سه‌ردانی به‌شه جیاوازه‌كانی ناو باخچه و چه‌ند شتێكی تر له‌خۆ ده‌گرێت.\nچوونەژوورەوە بۆ پێشمەرگە و خانەوادەکانیان بەخۆڕاییە\nڕوونی كرده‌وه، چوونه ژووره‌وه بۆ منداڵی خوار ته‌مه‌نی شه‌ش ساڵ، خێزانی شه‌هیدان، لەگەڵ پێشمەرگە و خانەوادەکانیان به‌خۆڕاییه و هیچ پاره‌یان لێ وه‌رناگیرێت.\nخاوه‌نی پڕۆژه‌ی باخچه‌ی ئاژه‌ڵان له‌باره‌ی نرخی چوونه ژووره‌وه بۆ قوتابیان گوتی: قوتابیانی قوتابخانه حكوومییه‌كان ده‌توانن به‌خۆڕایی بڕۆنه ژووره‌وه، ته‌نانه‌ت ئه‌گه‌ر نه‌توانن هاتوچۆ دابین بكه‌ن، ئێمه به پاس ده‌چین به شوێنیاندا و ده‌یانگه‌ڕێنینه‌وه بۆ قوتابخانه‌ش، قوتابخانه تایبه‌ته‌كانیش داشكانی تایبه‌تیان له نرخی بلیتی چوونه‌ژووره‌وه بۆ ده‌كرێت.\nئه‌م بابه‌ته 20659 جار خوێنراوه‌ته‌وه


کوردیپێدیا - تەڤگەری ئازادی: 1ی ئایار ڕۆژی تێکۆشانە دژی زوڵم و زۆریی و چەوسانەوە\n📝 تەڤگەری ئازادی: 1ی ئایار ڕۆژی تێکۆشانە دژی زوڵم و زۆریی و چەوسانەوە | پۆل: بەڵگەنامەکان | زمانی بابەت: 🏳 کوردیی ناوەڕاست\nتەڤگەری ئازادی: 1ی ئایار ڕۆژی تێکۆشانە دژی زوڵم و زۆریی و چەوسانەوە\n1ی ئایار رۆژی تێکۆشانە دژی زوڵم و زۆریی و چەوسانەوە\nبەرزو و پیرۆزبێت ڕۆژی کرێکاران\nبەبۆنەی 1ی ئایار، جەژنی کرێکارانی جیهان، پیرۆزباییەکی گەرم لە کرێکارانی کوردستان و جیهان دەکەین، ئێستا یەکی ئایار لە جیهاندا بووەتە سیمبولی بەرخودان و کۆڵندەدانی کرێکاران لە پێناو بەدیهێنانی ماف و ڕەنجی ماندوویەتی و خەبات و بەرخودانیان. مۆدێرنیتەی سەرمایەداری گەرچی بانگەشەی ئازادی و دیموکراتی و دادپەروەری دەکات، بەڵام لە هەر سەردەمێ زیاتر زوڵم زۆر لە کۆمەڵگە دەکات، بە تایبەتی چینی کرێکار و ژنان، تەنانەت هەڵپە ناڕەواکانی کارێکی وای کردووە لە پێناو بەرژەوەندی دەسەڵاتدا هەمو نرخ و بەهایەکی کۆمەڵایەتی ژێر پێ بخات، تەنانەت لەبەر هەڵپەی قازانجدا هەمو هەل و مەرجێکی تەندروستی خراپ بکات کۆمەڵگە دووچاری گەورەترین قەیرانی تەندروستی و ئابووری و بێکاریی بکات، لەم سەردەمی مۆدێرنیتەدا ژینگە بە جۆرێک پیس بووە ئەوەش لە دەرنجامی ئەو هەموو زیادەڕۆیی بە دەستخستنی قازانج دا کۆمەڵگەی دووچاری چەندین نەخۆش کردووە، مۆدیرنیتەی سەرمایەداری کە بەرهەمی عەقڵیەتی دەسەڵاتخوازی و پاوان کردنە، کە زۆربەی زۆری کۆمەڵگە ئەبنە قوربانی بەرژەوەندییە تایبەتیەکانی چینی سەردەست. بە درێژایی هەزاران ساڵە کۆمەڵگە تێکۆشان دەکات دژی چینی سەردەست، بەڵام بێ ئەنجام بووە، چونکە چارەسەری تەنها لە گۆڕینی دەسەڵاتدا بینیوە و گەڕاوەتەوە بۆ باوەشی دەسەڵات.\nتەڤگەری ئازادیی کۆمەڵگەی کوردستان کە بە فیکر و فەلسەفەیەک دەستی بە تێکۆشان کردووە کە لە پێناو بنیات نانی سیستەمی کۆنفیدراڵی دیموکراتی لە دەرەوەی دەسەڵات، کە ئەمە تاکە ڕێگەیە بۆ ڕزگار بوون لە سیستەمی دەسەڵاتداری و بندەستیی، بە تایبەتی چینی کرێکار کە چەوساوەترین چینی کۆمەڵگەیە، بەم ڕێبازە دەتوانی سیستەمی سەرمایەداری لە ڕیشەوە بگۆڕێ و چارەسەری هەموو کێشەکان بکات.\nبەبۆنەی ئەم ڕۆژەوە بانگەوازیی بۆ هەموو چین و توێژە چەوساوەکانی کۆمەڵگە دەکەین کە هێزی خۆیان یەک بخەن و دەست بە تێکۆشان بکەن، ئەم هەلومەرجە باشترین دەرفەتە بۆ ڕوبەڕوبونەوەی سیستەمی دەسەڵاتداریی، لەم قۆناغی بڵاوبونەوەی نەخۆشی کۆرۆنا لە باتی هاوکاری خەڵک بکەن کەچی بە پێچەوانەوە خەڵکیان دوچاری گەورەترین نەهامەتی کردووە، موچەخۆرانیان بێ موچە کردووە، زۆرترین قوربانی بێ موچەکردن خەڵکی زەحمەتکێش و کەم دەرامەتە، دەیانەوێ پاساوی هەمو خراپە و گەندەڵیەکانیان بخەنە ئەستۆی حکومەتی عێراق، سەرەڕای ئەوەی هیچ ڕێگایەکی دەربازبونیان لەبەردەمدا نەماوە، بەڵام واز لە دەسەڵاتی بنەماڵەیی ناهێننن، ئیتر کاتی ئەوەیە خەڵکی چەوساوەی هەرێمی کوردستان بێدەنگ نەبن و سووربن لەسەر بە دەست هێنانی هەمو مافە رەواکانیان.\n1. 👁 01-05-2020\n📅 رۆژی دەرچوون: 01-05-2020\n➕ ئەم بابەتە لەلایەن: (بەناز جۆڵا)ەوە لە: Apr 30 2020 9:56AM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Apr 30 2020 11:10AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 30 2020 11:10AM باشترکراوە


گرنگی پاکوخاوێنی کەسی - بابەت گرنگی پاکوخاوێنی کەسی بابەت % گرنگی پاکوخاوێنی کەسی\nماڵ ⁄ گرنگی دان بە خۆت ⁄ گرنگی پاکوخاوێنی کەسی\nڕەفتاری باشی تاکەکان ناونیشانی پێشکەوتنی گەلانو نیشاندەری ڕاستەقینەی شارچێتیی بوونیانە کە پێشکەوتنیان بە پابەندبوونی منداڵەکانیان و ئاکار و بەها باشەکانیان دەپێورێت و پاکوخاوێنی یەکێکە لە گرنگترین ڕەفتارەکان کە کاریگەری ڕاستەوخۆی لەسەر ژیانی تاکەکان هەیە و ئیسلام بەهۆی سوودەکانیەوە گرنگی بە پاکوخاوێنی و پابەندبوونی بەو ەوە داوە و گوتی :(وَثِيَابَكَ فَطَهِّرْ)، _ وەک پێغەمبەری پیرۆزمان داوای کرد ، چەمکی پاکوخاوێنی کەسی چییە و چ گرنگییەکی هەیە بۆ تاک ؟ ! ئەم وتارە بەم شێوەیە دەبێت.\nچەمکی پاکوخاوێنی کەسی\nپاکوخاوێنی بە تێکەڵەی ئەو ڕەفتار و نەریتە پێناسە دەکرێت کە لەگەڵ پاراستنی تەندروستی و بژێویدا یەکدەگرێتەوە، چەمکێک کە پەیوەندی بە دەرمانەوە هەیە، کە لە ڕووی پزیشکییەوە بۆ کەمکردنەوەی ڕێژەی یووووتوبوونی نەخۆشییەکان بەکار دەهێنرێ، ئەمە جگە لە پەیوەستبوونی ئەو چەمکە بە چاودێری کەسی و پیشەیی کە پەیوەندی بە زۆربەی لایەنەکانی ژیانەوە هەیە .\nپاکوخاوێنی کەسی بە و کۆمەڵە هەڵسوکەوت و خوویە پێناسە دەکرێت کە لە لایەن کەسێکەوە ئەنجام دەدریت بۆ ئەوەی تەندروستی و ڕواڵەت و بۆنەکەی بپارێزێت، کە پاکوخاوێنی کەسی سەرەکی تەندروستیە، هەروەها هۆکاری گرنگ کە ببێتە هۆکاری هاندان بۆ ڕێزگرتن لە خەڵک، هەروەها هەستی زیندوێتی و چالاکی بە کەسەکە دەدات\nگرنگی دان بە و پاراستنی پاکوخاوێنی کەسی گرنگی زۆری هەیە، لەوانە:\nپاکوخاوێنی کەسی لە چەندین نەخۆشی وەک سکچوون ، ژەهراویبوون ، سکوو ، هەوکردنی سییەکان ، هەوکردنی چاو و پێست ، شلە ، کۆلێرا و بێسەروبەری ناهێڵێت و ئەگەری هەڵامەت کەم دەکاتەوە . هەروەها دەبێتە هۆی کەمکردنەوەی ڕێژەی میکرۆب و ئەو نەخۆشیانەی کە دروستیان دەکات\nوا دەکات دەرکەوتنی تاک گونجاو بێت و بۆنی باش بێت ، کە مرۆڤ نامۆ ناکات و زیان یان پێبگەیەنێت ، هەروەک یەکەم تێهەڵچونەوەی تاک و کەسایەتی خۆی پێکدەهێنێت و خەسڵەتێکی بنەڕەتییە بۆ ئەوەی لە ڕێگەی ئەوەوە حوکمی بۆ بکات ، ئەمەش بەهای ڕێزی خەڵک بۆ تاک زیاد دەکات و خۆشەویستی خۆی لە نێوانیاندا بڵاو دەکاتەوە ، هەروەها وا لە کەسانی تر دەکات لە کاتی بوونی لەگەڵی هەست بە ئاسوودەیی بکەن .\nپاکوخاوێنی کەسی هەستێکی ئاسودەیی و پشوودان بە تاک دەبەخشێت و هەست بە نوێبوونەوە دەکات ، بەتایبەتی لە وەرزی هاویندا .\nپاکوخاوێنی کەسی ئازادی تاک بە جوڵە و نزیکایەتی بە کەسانی دەوروبەری دەدات بە شێوەیەک کە بێزاریان ناکات ، بە پێچەوانەی ئەو کەسەی پاک و خاوێنی ڕاناپارێزێت .\nکاریگەرییەکانی سەرنج دان بە پاکوخاوێنی کەسی لە تەندروستی دەروونی تاکدا ڕەنگ دەداتەوە و لە خەمۆکی و سترێس و متمانە بە خۆبوونی خۆی دەیانپارێزێت .\nتوانای تاک بۆ چڕکردنەوە ، جێبەجێکردنی ئەو کارە زیاد دەکات کە بۆی دانراوە ، و بە خێرایی و کارامەیی تەواوی بکات ، چونکە چالاکی و زیندوێتی پێ دەدات .\nپاکوخاوێنی کەسی ئەگەری بۆن لەش کەم دەکاتەوە ، کە دەبێتە هۆی شەرمەزاری بۆ تاک لە حاڵەتی تێکەڵبوون لەگەڵ کەسانی ناو کۆمەڵگاکەی .\nچۆن پاکوخاوێنی کەسی بهێڵیەوە\nلەشی مرۆڤ شوێنێکە کە میکرۆب و مشەخۆرەکان دەتوانن چەند جار ببنە هۆی چەندین نەخۆشی ، زۆربەی ئەو شوێنانەش لاوازن بۆ ئەو پێستە و لە ناو و دەوروبەری ئەو کرانەوەیەی لە لەشدا هەیە ، بەڵام چانسی دووبارە بەرهەمهێنانی ئەو بەکتریا و مشەخۆرانە کەم دەبێتەوە لەو کەسانەی کە پەیڕەوی خووی تەندروست دەکەن لە پاکوخاوێنی کەسیدا ، وەک ئەم خووویانە :\nڕۆژانە بە و شێوەیەی کە دەکرێت بشۆ ، کاتێک ئەمە نە بۆ کەم ئاوی و نە بۆ چەند مەرجێکی دیاریکراو ناکرێت ، وەک چوون لە گەشتێکی خێوەت ، مەلەکردن یان شوشتنی جەستە بە ئیسفەنجێکی تەڕ یان پەڕۆی تەڕ فێڵەکە دەکات . بە گشتی پێویستە لە هەفتەیەکدا لانی کەم 3 جار بشۆیت.\nددانەکانت بە بەردەوامی فڵچە بکە ، بە ڕێژەی لانی کەم ڕۆژی جارێک ، کە باشتر وایە ددانپاش هەر ژەمخواردنێک بشۆیت بۆ ئەوەی لە ئەگەری نەخۆشی بنێشت و کاربۆ دوور بکەویتەوە و گرنگە پاش نانی بەیانی پاکیان بکەینەوە ، پێش ئەوەی بخەویت .\nقژەکە بشۆ بە شلەی خاوێنکردنەوەی قژی ڕاست بە لایەنی کەمەوە هەفتەی جارێک.\nدڵنیابە لەوەی جلی پاک لەبەر بکەیت و لە جێیان بگۆڕیت هەر کە پیس بوو ، بە تایبەتی جلی ژێرەوە ، جل و بەرگ لە دوای شوشتنیان لەبەر خۆردا بۆ وشکبوون هەڵواسێ ، چونکە تیشکی خۆر بەشداری دەکات لە کوشتنی چەند میکرۆب و مشەخۆرێک .\nئاگاداربە دەستەکانت پاک بکەرەوە پێش خواردن و دوای خواردن ، دوای بەکارهێنانی تەوالێت ، لەکاتی چالاکی ئاسایی ڕۆژانەدا وەک یاری و کار .\nدەم و چاو دوور لە کەسانی تر وشک بکەوە ، لوت و دەم داپۆشە لەکاتی فاینز کردن یان کۆکە ، بۆ ڕێگرتن لە بڵاوبوونەوەی سپرای شلەکە کە میکرۆبی تێدایە بۆ ئەو کەسانەی دەبنە هۆی تووشبوونیان .\nڕوانگەی ئیسلام بۆ پاکوخاوێنی\nدوعای ئیسلام بۆ پاکوخاوێنی و گرنگیدان بە پاک و خاوێنی و لە بنەڕەتدا بەڵێنی یەکێکە لە بناغەکانی ، بەڵام ئەوە ئەرکێکە پەیڕەوی بکات ، چونکە مەرجی گەورەترین پەرستن و گەورەترین نوێژکردنی ناچارییە و خوای گەورە شوع پێغەمبەری خۆی فەرمانی داوە بە بەردەوام بوون لە سەر وتنی ئەڵڵا اکبر و پەیڕەوی کردنی ئەم بە فەرمانی پاکی [ 8 ] لە فەرموودەکەیدا :(وَرَبَّكَ فَكَبِّرْ*وَثِيَابَكَ فَطَهِّرْ) پاکوخاوێنی و پاکژیش لە ئیسلامدا شێوەڕەوشتێکی خانەدان و ڕەوشتی بەرزی ناو ئیسلامە کە پێغەمبەر موحەممەد پاکی یی کردە بەشێک لە ئیمان و گوتی : (الطُّهورُ شَطرُ الإيمان)\nئیسلام داوای لە موسڵمانان کرد کە لە کاتی ئەنجامدانی نوێژ و لە حاڵەتی جۆراوجۆردا و لە نێوان چۆنیەتی ئەنجامدانیان ، وریای پاکوخاوێنی و پاکوخاوێنی شەخسی خۆیان بکەن : (يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ وَإِنْ كُنْتُمْ جُنُبًا فَاطَّهَّرُوا وَإِنْ كُنْتُمْ مَرْضَى أَوْ عَلَى سَفَرٍ أَوْ جَاءَ أَحَدٌ مِنْكُمْ مِنَ الْغَائِطِ أَوْ لَامَسْتُمُ النِّسَاءَ فَلَمْ تَجِدُوا مَاءً فَتَيَمَّمُوا صَعِيدًا طَيِّبًا فَامْسَحُوا بِوُجُوهِكُمْ وَأَيْدِيكُمْ مِنْهُ مَا يُرِيدُ اللَّهُ لِيَجْعَلَ عَلَيْكُمْ مِنْ حَرَجٍ وَلَكِنْ يُرِيدُ لِيُطَهِّرَكُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُونَ)\nئیسلام هەر بەوەوە نەوەستا بەڵکو بەرزبۆوە بۆ بەهای پاکوخاوێنی و گرنگییەکەی بۆ مووچەی بەرزتر ، هەروەک بەتایبەتمەندییەک دادەنرا کە موسڵمانان خۆشەویستی خوای گەورەیان وەرگرت ، گوتی : (…إِنَّ اللَّهَ يُحِبُّ التَّوَّابِينَ وَيُحِبُّ الْمُتَطَهِّرِينَ)،هەروەک یەزدانی باڵادەست فەرمووی:(…وَاللَّهُ يُحِبُّ الْمُطَّهِّرِينَ).\nپاکوخاوێنیگرنگی پاکوخاوێنی کەسی


پاکدیاری گەشتـی کەشتـی بیری نەوشیروان مستەفا - ئاوێنه\nڕێبازی شۆڕش لەڕوی ئایدۆلۆژیاوە نەیتوانیوە ببێتە سێبەرێک بۆ ئەو خولیاو خەمە فکری‌و ڕامیاری‌و نەتەوەییانەیەی لەناو ناخی تاکـی کوردا جۆش ئەسەنـێ‌و قەتیس ماوە، تا لەسای سێبەری شۆڕشا ئایدیا جیاوازەکان کۆبکرێتەوەو هەموی پێکەوە ببەسترێنەوەو بخرێنە ژێر ڕکێفـی ئایدیای ڕزگاری‌و خودموختاری، بەجۆرێک دروستکردنـی دەوڵەتـی سەربەخۆ تاکە ئامانجـی شۆڕشبـێ لەپاڵ شۆڕشـی هۆشیاری.\nخیانەت وەک هۆکاری سەرەکی‌و پرەنسیپـی پشت بەبێگانە بەستن‌و هیوا هەڵچنین‌و متمانە بەخۆ نەبون‌و ڕەدوو کەوتنـی هێـزی دەرەکی‌و بێگانە، دوبەرەکی نێوان حیزبە کوردیەکان‌و بەستنەوەو هەڵگیـرسانی شۆڕش بەتاکە کەسێکەوە، لەدەستدانـی متمانەی ناوخۆی‌و جەماوەری، پەروەردە نەکردنـی ئەندام‌و کادێرو دروستنەکردنـی سەرکردەی بەتواناو شیاو دانەنانـی کەسـی گونجاو لەشوێنـی گونجاو، هەمیشە لەمێژوی کۆن‌و نوێشماندا ئەو هۆکارانە بون کە شۆڕشـی کوردیان حەواڵەی بێدەرەتانی‌و بێ کەسـی‌و لەکۆتایشا شکست کردووە.\nلەو سۆنگەیەوە هەرەس بوارێک بۆ پێچەوانەکەی ناهێڵێتەوانـێ و بەمەش شۆڕش هێـزە جەماوەرییەکەی لەچاوتروکانێکا بەرەو خاڵـی سفر شۆڕ ئەبێتەوە. ئیتر دوژمن و ناحەز مامەڵەیەکـی دوژمنکارانە لەگەڵ کۆمەڵگا ئەکەن‌و کۆی دەستکەوتەکان پوچەڵ‌و بۆش ئەکەنەوە، لەپاڵ ئەم هەرەس‌و لەدەستدانەشا کۆمەڵگە توشـی نائومێدیەکـی گەورەئەبـێ نەک هیوا چۆڕان واتە هەر لەوێوە هیواکانـی بە جۆرێکیتـر لە خەبات ئەسپێـرێ.\n١.قۆناغـی دەستەبەربوونـی یەکێتـی نیشتمانـی، لەم قۆناغەدا ڕێکەوتنـی گشتـی نییە بەڵکو شوناسێکـی سیاسـی هاوبەش تەشکیل ئەبـێ لەلایەن زۆرینەوە.\n٢.قۆناغی ئامادەیـی کۆمەڵگا (اعداد)\n٤.قۆناغی ڕاهاتن “التعود”\nلەم قۆناغەیا کە لایەنەکان بڕیاریان یاوە دیموکراسـی پەسەند بکەن بـێ ئەوەی قەناعەتیان هەبـێ یان بـێ ئەوەی ململانێکانیان کۆتای پـێ هێنابـێ بەڵام بۆ نەوە “جیل”ی دوای ئەوان ئەم جۆرە پێکەوە ژیانە ئەبێتە قەناعەت و بەمەش دیموکراسـی خۆی ڕاگرو جێگیرئەکا ئەمەش بە “لـبـرنـه”ی سیاسـی واتە بە لیبرالیزەکردنـی پرۆسەی سیاسـی لە قەڵەم ئەدرێ.\nبڵاوكراوه‌ته‌وه له 23-04-2018


[یارمەتیدان] پێویستە چی بکەم بۆ ئێستا تا فێرى وێب داڕشتن بم؟ (په‌ڕه 1) - وێب داڕشتن - مەکۆکانی وێبچن\n[یارمەتیدان] پێویستە چی بکەم بۆ ئێستا تا فێرى وێب داڕشتن بم؟ (په‌ڕه‌ی 1 له 5)\nمەکۆکانی وێبچن » وێب داڕشتن » [یارمەتیدان] پێویستە چی بکەم بۆ ئێستا تا فێرى وێب داڕشتن بم؟\nپه‌یام [ 1 بۆ 20 له 83 ]\nبابه‌ت: [یارمەتیدان] پێویستە چی بکەم بۆ ئێستا تا فێرى وێب داڕشتن بم؟\nپێشەکى جەژنتان پیرۆز بێت و بەهیواى ئەوەى هەموو کاتێکتان هەر خۆشى و جەژن بێت.\nزۆرێک هەن لەشوێنێکدا قەتیس دەخۆن و نازانن چۆن هەنگاو بنێن تا باشتر و پێشکەوتوو تر بن لە وێبداڕشتندا، بۆ نموونە هەیە بنەماکانى وێب داڕشتنى هەموو خوێندۆتەوە و تێی دەگات، بەڵام نازانێت هەنگاوى درووست دواى ئەو چییە و دەبێت ئەو شتە چی بێت کە دواى بنەماکان فێرى بێت و تێیبگات و بیخوێنێتەوە.\nبۆیە منیش خۆم بەخۆشحاڵ ئەزانم کە یارمەتى ئەو کەسانە بدەم کە لە هەنگاوناندا کێشەیان هەیە و نازانن چى درووستە بۆ داهاتوو هەنگاوییان بیکەن!\nبۆ نموونە ئەمە پرسیارێکە:\nمن ئێستا فێرى HTML ـبووم، پێویستە دواى ئەوە چى بکەم؟\nوه‌ڵام: [یارمەتیدان] پێویستە چی بکەم بۆ ئێستا تا فێرى وێب داڕشتن بم؟\nده‌ست خۆش کاک برووسک ... ئێستا من له‌زمانی هتمل ئه‌زانم و که‌مێکیش پهپ دوای ئه‌وه چی بکه‌م؟! ئێستا سکریپت ئه‌که‌م به‌کوردی! ئه‌ی دوای ئه‌وه؟!\nسڵاو کاک پەرۆش.\nسەرەتا پێویستە تۆ لە وێب داڕشتن و بنەماکانى تێگەیشبیت، ئەم بەستەرە خراپ نییە گەر تاقەتت هەبێت هەمووى بخوێنیتەوە\nکە لەوە تێگەیشتیت لەگەڵ HTML هەوڵبدە،\nتا ئێستا بنەماکان راستدەکەینەوە و هەوڵدەدەم وابکەم بە درووستى فێرببیت.\nئەوشێوەیە یەکەمین هەنگاوەکانە.\nسەبارەت بەپرسیارەکەشت بەگشتى، دەبێت بەڕێزت بزانیت و بڕیارت دابێ کە چیترت پێویستە تا ئێمە راوێژکاریت بکەین، نەک من پێت بڵێم چى هەڵبژێریت فێری ببیت.\nبەکورتى، واى دابنێ تۆ دەتەوێت لەسلێمانییەوە بچیت بۆ هەولێر، گەر نەزانیت چۆن بچیت، ئەوا ئەوکاتە پێویستە بچیت لەکەسێک بپرسیت و راوێژکاریت بکات تا چۆن بگەیتە هەولێر، ئیدى کارى ئەو کەسە ئەوە نییە پێت بڵێ نەء هەولێر باش نییە بچۆ بۆ دهۆک! یان بۆت هەڵبژێرێت بچیت بۆ کوێ.\nئەمەى منیش هەمان شتە، من راوێژکاریت ئەکەم کە کام رێگە درووستە لێوەى فێرى فڵان شت بم یان کام رێگا یەکەمین رێگایە و هەنگاوەکان چین یەک لەدواى یەک تا فێرى وێب داڕشتن بم.\nسوپاس کاک برووسک سوودم لێبینی\nسپاس بۆ ئه‌م بابه‌ته‌ت\nخۆم شتێك ئه‌زانم له وێبداڕشتن به‌ڵام زۆر نیه ! زۆریش حه‌ز به وێبداڕشتن ئه‌كه‌م\nبه‌ڵام وام پێ باشتره له هه‌نگاوی سفره‌وه ده‌ست پێبكه‌م\nئایا له چ خالێك ده‌ست پێبكه‌م بۆ ئه‌و بواره؟\nیه‌كه‌م هه‌نگاو چی بكه‌م؟\nخه‌ریكی خوێندنم له وێبچن !\nسەیرێکى ئێرە بکە\nکە تەواوت کرد، وەڵام بنووسە، هەنگاوى دواى ئەوت بۆ دیاری ئەکەم.\nئه‌هـــ برا گه‌له‌ك زۆره\nئێستا بشی خوێنمه‌وه سوودی لێوه‌ر ناگرم!\nچونكه خه‌وم دێت كاتیش دره‌نگه به‌یانی به جوانی ده‌یخوێنمه‌وه و وه‌ڵامت بۆ ئه‌نووسم\nکاک برووسک جارێکیتر سڵاو:\nئەم بابەتەم خوەندەوە کە لەسەرەوە بەستەرت بۆ کردووە!\nهەرچیت بیستوە پێشتر لەبیرى خۆتى ببەیتەوە تا شتەکان تێکەڵ نەکەیت\nبەڵێ منیش وام کرد وەك بڵێی فۆرماتێکم کرد لەم بوارە ئەم شتەی زانیبێتم لە پێشتر دا لە بیرخۆم بردەوە\nدێر بە دێر لە سەرەخۆ خو‌ێندمەوە بە بێ پەڵەکردن بە مانای تێگەیشتن!\nسەرەتا زانیم ماڵپەر دوو ڕووی هەیە . ڕوویێکیان ئەوە کە ئێستا دەیبینم لە کاتی نووسینی ئەم دێرە . ئەوەی تر کۆمەڵێک کۆدە!\nئێستا زانیم زمانەکانى وێب داڕشتن چیە و چین و وە چ مانایەکە!\nوە زانیشم چەند هاوپۆڵێکن وەک\nزمانە جێگیرەکان و زمانە بزۆکەکان\nزمانە جێگیرەکان = HTML و CSS\nزمانە بزۆکەکان(بەماناى داینامیک دێت) = دیارترینیان PHPــە\nوە زانیم هیچ ماڵپەرێک نیە لە دونیا بە بێ زمانە جێگیرەکان\nوە زانیم هەردوو هەوپۆلەکان واتە\nبۆ چ مەبەستێک بە کار دێن و وە زانیم ئەنجامەکانیان چین لە سەر وێبگەر\nوە زاراوە و وشەکانى نێو جیهانى وێب داڕشتنیشم زانی وەک :\nنەرمەکاڵا/Software ــى کۆمپیوتەر\nوە زانیم ماڵپەر چۆن کار دەکان\nوە زۆر شتیتر........\nوە چەند جار ئاماژە بە بەستەرەکانی ویکی چاوگ کرابوو بۆ فێر بوونی زمانەکان\nبەڵام من بۆی نەچوم تا وەڵامی تۆ وەردەگرم\nکاک برووسک تا ئێرە هاتووم!\nلێرەوە چی بکەم ?\nواجبم کەم بێت کەمێک تەمەڵم\nوە هیچ پەڵەم نیە لە فێر بوون چونکە دەمەێت فێربم بە مانای فێر بوون.\nکاک برووسک بەڵام ئەوە لە بیر نەکەیت من ئەمەێت بە شێوەیەکی ئەکادیمی فێر بم بەو شێوەیەی تۆ!\nAshti Kurd نووسی:\nزۆر خۆشحاڵم کە بەوشێوەیە هاتوویت، ئایا گەر بەستەرت بۆ دابنێم بەزمانى عەرەبى یان بەزمانى ئینگلیزى، تێدەگەیت لێی؟\nکاک برووسک بەخوا ئەزانم عەرەبی و ئینگلیزی بخوێنمەوە تەنانەت کێشەم نیە لە نووسینیشیان . بەڵام بۆ تێگەیشتن نە بەخوا هەر لە %15 تێی دەگەم وابزانم ئەو رێژەیەش کەڵکی نیە بۆ مەبەستەکەی من.\nOK، كۆمەڵێک بابەت هەبوو لە زکورد، بەپێی ریزکردنییان لەخوارەوە بییان خوێنەرەوە\nhttp://zkurd.org/?Besh=witar&kar=as … jimare=248\nپاشان ئەمەیان بخوێنەرەوە،\nhttp://zkurd.org/?Besh=witar&kar=as … jimare=565\nئەمەشییان دواى ئەو دوانە\nhttp://www.chawg.org/wiki/%DA%AF%D9%86% … A%A9%D8%B3\nهەر پرسیارێکت هەبوو، بینووسە، تا ئێستا ئەمانە درووستکردنى بنەمان بۆت.\nبخۆزگە شتێک لە ئینگلیزى یان عەرەبى تێبگەیشتیتایە.\nسپاس بۆ ئه‌و لینكه نایابانه!\nبه‌ڵام كاك برووسك بۆ ئه‌و بواره‌ی من پێویسته زانیاریم هه‌بێ له‌سه‌ر لینوكس و ئووبوونتوو ؟\nزۆر به داخه‌وه له لایه‌كیتریشه‌وه هه‌وڵ بۆ ئه‌وه‌ش ئه‌ده‌م انشاءلله\nسەبارەت بە تێگەیشتن لە لینەکس، دواتر کە بابەتى ترت دی تێدەگەیت بۆ دەبێت لینەکس بناسیت و بیزانیت!\nوەک وتم ئەمانە بنەما درووستکردنن تا ئێستا.\nسپاس بۆ وەڵامەکەت!\nبەڵام پرسیارێکیتر هاتە پێشەوە:\nئایا مەفروزە سیستەمی لینوكس دابمەزرێنم لە بژمێرەکەم "computer" یان تەنها ئەبێ زانیاریم هەبێ لە سەری ؟\nببورە ماندووت ئەکەم کاک برووسک بەڵام خۆت ئەزانی کەسی نەزان پرسیار زۆر ئەکات\nئەم بابەتەش بۆ ئەوە هەیە کە فێرت بکەین هیچ ئەرک نییە لەخزمەتتام.\nسەبارەت بەپرسیارەکەت، گەر بڵێیت بێ بەکارهێنانى لینەکس فێرى وێب داڕشتن و دیزاین و خانەخوێکردن (Hosting) نابم، نەخێر شتەکە بەوشێوەیە نییە، کارنەکردن بە پراکتیزى/عملى لەگەڵ لینەکس/لینوکس ماناى ئەوە نییە بەڕێزت فێرى وێب داڕشتن نابیت، نەخێر، بەڵکو لینەکس پێویستە بۆ خاوەن راژە/خانەخوێکەر، واتا ئەو کەسەى کۆمپانیا یان شوێنێکى هەیە هۆست/خانەخوێ دابین دەکات، پێویستە بیزانێت، کێشەى ئەو کەسانەى کە راژەکارەکانییان زوو هاک دەکرێت و سەرکەوتوو نابن لەبوارى خانەخوێکردن و کێشەیان زۆرە، ئەوەیە کە هیچ لە لینەکس نازانن یان هەشە هەر نەشیبیستوە.\nبۆ بەڕێزت وەک دیزاینەرێک/داڕێژەرێک ـى ماڵپەر، پێویستە بزانیت لینەکس چییە؟ دابەشکردنەکان چیین؟ بنەماى لینەکس؟ ئامانجەکانى؟ لینەکس لەچیدا باشترە لە سیستمەکانى تر؟ بەگشتى تێڕوانین و تێگەیشتنێکت هەبێت لە لینەکس، رێگاى سەرکەوتنتە.\nوەڵامى پوختى پرسیارەکەت/ گەر بەڕێزت بۆخۆت پێت خۆشە لینەکس بەکاربەریت و کارى لەگەڵ بکەیت، ئەوا ئازادیت، بەڵام وەک وێبداڕێژ/دیزاینەر کە کارت درووستکردنى ماڵپەرە، مەرج نییە کارتکردبێـت لەگەڵ لینەکس.\nبۆخۆت لەداهاتوو کە بەرەبەرە پێشکەوتیت، وات لێدێت لینەکس بەکاردەبەیت، چوونکە لینەکس = ئاسایش و ئارامى راژەکار و وێب و هتد ... و زۆر شتى تر.\nبەڵام بۆ ئێستات، مەرج نییە بەکاریبەریت!\nسپاسێكی بێ كۆتایت ئه‌كه‌م\nئێستا زۆر ڕوونه باش له په‌یامه‌كه‌ی به‌رێزت گه‌یشتم\nكه‌واته هه‌بوونی زانیاری له سه‌ر لینوكس بۆ كه‌سێكی وه‌ك من نیمچه مه‌فروزه لایه‌نی كه‌م ئه‌بێ بزانم چیه . دابەشکردنەکان چیین هتد..\nله داهاتووش به‌كاری ئه‌بم به ته‌مای خوا\nمامۆستا واجبم گه‌ڵه‌ك زۆره\nته‌نها به یه‌ك خوێندنه‌وه وه‌ری ناگرێت بۆیه پێویسته له جارێك زاتر بخوێنمه‌وه تاقی كردنه‌وه‌یه‌كی بچوكیش به خۆم بكه‌م!\nدلنیابه لێی بێزار نابم گه‌ر تۆ لێم بێزار نه‌بی\nبه گه‌یشتنم به هه‌ر كوێیه‌ك ئاگادارت ئه‌كه‌مه‌وه .\nئه‌وه خۆم خه‌ریك ئه‌كه‌م له‌گه‌ڵی\nمەبەستت پێکا .\nنا زۆر بەپێچەوانەوە، من زۆرم پێخۆشە کە یارمەتیت دەدەم، لەگەڵیشتم تا کۆتایی.\nهەر سەرکەوتوو بی\nزۆر سپاست ئه‌كه‌م كه به‌رده‌وام ده‌بیت له‌گه‌ڵم خۆشحاڵم كه زانیاریشم پێ ده‌به‌خشی و له هه‌مان كاتدا رێنیشانده‌رمی!\nبا بزانیت چم كردووه له‌گه‌ڵ به‌سته‌ره‌كانی سه‌ره‌وه.\nبه‌سته‌ری یه‌كه‌م كه بریتی بوو له باسی لینوكس\nسه‌ره‌تا زانیم لینوكس چیه و بۆ چ مه‌به‌ستێك زیاتر گونجاوه\nزانیم لینوكس سیسته‌مێكه وه‌ك پێناسه‌یه‌ك ناوی ده‌برێت بڵێن ویندۆز  یونیكس هتد..\nوه ئه‌و زانیاریانه‌م خوێنده‌وه كه باس له مێژووی لینوكس ده‌كات\nوه ئاشنا بووم به سه‌رچاوه‌كه‌ی لینوكس و به‌سته‌ره په‌یوه‌ندیداره‌كان به خۆی\nئه‌وه‌شم زانی كه لینوكس له‌گه‌ڵ ویندۆز عه‌رز و ئاسمان جیاوازیان هه‌یه!\nهه‌ندێك زانیاریشم وه‌رگرت له‌سه‌ر جیاوازیه‌كانی.\nوه‌ك له باسه‌كه‌دا دیار كه‌وت كه له لینوكس زۆر به ئاسانی ئه‌توانی ده‌ستكاری بنه‌ره‌تی بكه‌یت فه‌رمانی زیاتر ئه‌كه‌وێته ده‌ست به‌كارهێنه‌ر\nله به‌شێكی بابه‌ته‌كه باسی ده‌كات كه نووسراوه لینوكس بۆ كێ باشه؟\nلینوكس بۆ كه‌سێك چاكه كه یه‌كێك له‌م كارانه‌ی خواره‌وه بكات:\nا- پرۆگرامكردن به زمانه جۆراوجۆره‌كان.\nب- قوتابی یان خوێندكارێك كه خه‌ریكی پێشخستنی بوارێكی زانستی بێت.\nج- كه‌سێك كه له بواری ڕایه‌ڵه‌دا كار بكات.\nد- كه‌سێك به دوای سیسته‌مێكی كارپێكردنی هه‌رزاندا بگه‌ڕێت.\nهـ- كه‌سێك كه به‌دوای ڕاژه‌كارێكی پته‌و و خۆڕاگردا بگه‌ڕێت.\nو- كه‌سێك كه بیه‌وێت له بواری ناووكی لینوكسدا كاربكات یان پێشی بخات.\nكه‌واته منیش ئه‌گرێته‌وه\nئاشنا بووم به گریگترین دابه‌شكه‌ره‌كانی لینوكس كه بریتین له :\nبه‌شی كۆتای باسه‌كه‌ش باس له دامه‌زراندنی ئه‌كات\nئێستا ئه‌توانم پرسیار له خۆم بكه‌م بڵێم لینوكس چیه .\nوه له به‌سته‌ری دووه‌میش بابه‌تێكه كه باس له ئووبوونتوو ده‌كات\nزانیم كه سیسته‌مێكی كارپێكردنه له‌سه‌ر بنه‌مای گنو لینوكس پێكهاتووه وه ئه‌توانی هه‌موو ئه‌و كارانه بكه‌یت كه پێشتر له سه‌ر سیته‌مێكیتر كردووه به زیاده‌وه‌ش\nنرخه‌كه‌شی زۆر هه‌رزانه ته‌نها به خۆراییه\nله ساڵێكه دوو وه‌شانی نوێی ده‌ر ده‌چێ واته بۆ هه‌ر شه‌ش مانگێك جارێك كه ئه‌توانی به خۆڕایی نوێبكه‌یته‌وه.\nوه به‌شگه‌یه‌كی ئه‌ورووپی به ناوی Canonical Ltd پاڵپشتی ده‌كات\nوه زۆر زانیاریتر....\nئه‌مه‌ش پێگه‌ی فه‌رمی ئووبوونتووه\nبه‌ڵام به داخه‌وه پێگه‌ی به‌شی كوردی كار ناكات یان نه‌ماوه؟\nبه‌سته‌ریتر هه‌یه بۆ زمانی كوردی ؟\nوه به‌سته‌ری سێهه‌مش هه‌ر له‌سه‌ر ئووبوونتووه كه بابه‌تێكی به‌رێز كاك ئاسۆ نادریه ئه‌ویش خوێنده‌وه زانیاری باشی تێدابوو!\nوه به‌سته‌ری چاوره‌میش له‌سه‌ر گنو لینوكسه\nبابه‌تێكی ته‌واو پر له زانیاری باشه!\nئه‌ویشم زۆر باش خوێنده‌وه\nتێگه‌یشتنم هه‌بوو لێی.\nئێستا ئه‌وه‌ی ماوه به‌سته‌ری كۆتاییه كه باس له LaMp ده‌كات.\nكه به مانای\nLinux ,Apache ,MySQL ,PHP/Perl/Python\nبه‌ڵام لێره وه‌ستاوم\nچونكه ئه‌بێ ببیت به به‌كارهێنه‌ری سیستەمى کارپێکردنى لینوکس.\nوه‌ك بڵێی تێگه‌یشتنم نیه هه‌ر چه‌نده ئه‌زانم باسی چی ئه‌كات به‌ڵام من هه‌نگاوه‌كانی نابینم چونكه ئه‌م سیسته‌مه‌م نیه!\nچی بكه‌ین باشه لێره ؟\nبه‌ڵام من زیاتر حه‌زم به بواری وێبداڕشتنه .\nوه‌ك خۆشت ئاماژه‌ت پێدا بۆ من زۆر زۆر گرینگ نیه به‌ڵام زه‌ره‌ریشم نه‌كرد به وه‌رگرتنی ئه‌و زانیاریانه‌ی له سه‌ری.\nكاك بووسك چاوه‌كه‌م ئێستا ئه‌مه‌وێت هه‌نگاوێكیتر برۆمه پێش به‌ڵام تا ئه‌توانی كه‌م كه‌م واجبم بده‌یتێ باشه بۆ ئه‌وه‌ی ته‌واو ته‌واو زانیاری وه‌رگرم له‌سه‌ری\nهه‌وڵیش ئه‌ده‌م زانیاری زیاتر لای خۆم كۆبكه‌مه‌وه بۆ ئه‌و باسانه‌ی سه‌ره‌وه به ته‌مای خوای گه‌وره.\nزۆر زۆر سپاس بۆ تۆ كاك برووسك.\nزۆر باش هاتوویت، بەدەردى مامۆستا ڤێرى گوود! .\nئافەرینێک لەمنەوە بۆتۆ.\nئەوەى خوێندوتەوە تا ئێستا لەسەر لینەکس/لینوکس، هەر زانین و زانیارییە و بنەمایە!\nلەگەڵتم و دەستخۆشى لەو هەنگاوەت ئەکەم کە لە LAMP ـدا وەستایت، چوونکە بەڕاستى ئەو وتارە بۆ کەسێک شیاوە کە بەکارهێنەرى لینەکس بێت.\nئەوەى ماومانە و پێویستە بەڕاستى بیزانیت،\n١. خانەخوێ کردن چییە؟ Web Hosting\nبەهەردوو زمانى ئینگلیزى و عەرەبى، بەداخەوە بە کوردى نییە، بەڵام هەوڵبدە بگەیتە سەرچاوەیەکى کوردیش بۆخۆت.\nhttp://ar.wikipedia.org/wiki/%D8%A7%D8% … 9%8A%D8%A8\n٢. دۆمەین نەیم چییە؟ Domain name\nhttp://ar.wikipedia.org/wiki/%D8%AF%D9% … 9%8A%D9%86\n٣. ئایپى چییە؟\n٤. Apache چییە؟ (بەدرێژیی)\nبەکوردەى کورمانجیش هەیە\nhttp://ar.wikipedia.org/wiki/%D8%AE%D8% … 8%B4%D9%8A\n٥. راژەکارى وێب چییە؟ Web Server\nhttp://ar.wikipedia.org/wiki/%D8%AE%D8% … 9%88%D8%A8\n٦. HTTP چییە؟\nhttp://en.wikipedia.org/wiki/Hypertext_ … r_Protocol\nhttp://ar.wikipedia.org/wiki/%D8%A8%D8% … 8%A6%D9%82\nبەڕاستى ئەمانە هەندێک گران دەبن لات، رەنگە بەهۆى ئەوەوە بێـت کە بەباشى لە عەرەبى یان ئینگلیزى تێناگەیت، داخەکەم کە بەکوردى نییە، زۆر لەهەوڵدام کە شتێک بنووسم لەویکیپیدیا، بەڵام کاتم زۆر کەمە و خوێندن وادەم نادات.\nگەر خۆشت لەدوى سەرچاوەى کوردى بکەویت باشتر و بەسوودترە بۆت، پێشنیار دەکەم کە سوود لەم ماڵپەرانەش وەربگریت\nبژی و هەرپرسیارێکت هەبوو درێخى مەکە.\nسڵاو كاك برووسك\nزۆر سپاس بۆ كۆكردنه‌وه‌ی ئه‌م به‌سته‌رانه هه‌ڵبه‌ته ماندوو بویت له دۆزینه‌وه‌یان !\nله‌م هه‌نگاوه تۆزێ دوا ئه‌كه‌وم هۆیه‌كه‌ش ئه‌زانیت\nچاوه‌رێی ده‌ره‌فه‌تێك ئه‌بم كه له‌گه‌ڵ یه‌كێك له سه‌ر نێت بۆم بكاته كوردی\nبه‌ڵام به‌راستی پێم سه‌یره كه تا ئێستا ئه‌م شته گرینگانه به زمانی كوردی نین ! یان ڕه‌نگه هه‌بێ به‌ڵام من نه‌یدۆزمه‌وه؟\nهه‌ندێكیتریش ئه‌گه‌رێم بزانم هه‌ر چۆنێك بێ زانیاریان ده‌رباره‌ی كۆده‌كه‌مه‌وه .\nهه‌ر هاورێیه‌كیش ئه‌گه‌ر به‌سته‌ری هه‌ر یه‌كێك له وانه‌ی سه‌ره‌وه ئه‌زانێ بۆم دابنێیت كه به زمانی كوردی بێت جێگه‌ی سپاسه.\nجارێكیتر سپاس بۆ تۆ كاك برووسك گه‌له‌ك مه‌منوونی تۆم\nئه‌زانم به‌خوا كه كاتت نیه ئه‌گینا هه‌ر هه‌موویان بۆم ئه‌نووسیت به زمانی كوردی.\nهه‌ر به‌رده‌وام ده‌بم ئه‌گه‌ر مه‌وه‌یه‌كی زۆریشی پێ بچێ


شوێنه قه‌ده‌غه‌كراوه‌كانی دنیا\nله‌وانه‌یه حه‌ز بكه‌ی گه‌شتێك بكه‌ی بۆ سه‌رتاسه‌ری دنیا و هه‌موو شوێنه گه‌شتیارییه‌كان و شوێنه مێژوویییه‌كان ببینی، به‌ڵام ئه‌وه ناكرێ چونكه به هه‌زاران شوێن له دنیادا قه‌ده‌غه‌یه بۆ مرۆڤ كه بچێت بۆی، لێره‌دا چه‌ندان شوێنی قه‌ده‌غه‌كراوی دنیا به وێنه پیشان ده‌ده‌ین:\nیه‌كه‌م – یانه‌ی بۆهیمی له ئه‌مه‌ریكا: ئه‌م یانه‌یه پانتایییه‌كه‌ی 11 كیلۆمه‌تره، هه‌روه‌ها ئه‌م یانه‌یه هی پیاوێك بوو له سان فرانسیسكۆ كه له ساڵی 1899 دامه‌زراوه، كه به یانه‌ی بۆهیمی ناسراوه، یه‌كێكه له شوێنه قه‌ده‌غه‌كراوه‌كان له دنیادا.\nدووه‌م – شاری "Mezhgorye" ڕووسی: ئه‌م شاره یه‌كێكه له شاره نهێنییه‌كان و قه‌ده‌غه‌كراوه‌كانی دنیا، ده‌كه‌وێته هه‌رێمی "باشكورتوستان"، كه شوێنێكی سه‌ربازییه و ڕێ به گه‌شتیاران ناده‌ن كه سه‌ردانی ئه‌م شوێنه بكه‌ن.\nسێیه‌م – میترۆ و كونه‌كانی سینسینات: ئه‌م میترۆیه ده‌كه‌وێته "ئۆهایۆ" له وڵاتی ئه‌مه‌ریكا كه به گه‌وره‌ترین میترۆ و كون داده‌نرێ له دنیادا، هه‌روه‌ها له سه‌ده‌ی بیسته‌م دامه‌زراوه، دوای ماوه‌یه‌ك به‌هۆی هۆكارێكی نادیاره‌وه واز له به‌كارهێنانی ئه‌م میترۆیه هێنراوه.\nچواره‌م – ڕێی خێرای كاراكورام: ئه‌م ڕێیه سنووری هیند و چین له یه‌كتر جیا ده‌كاته‌وه و ڕێیه‌كی مه‌ترسیداره به‌هۆی ئه‌وه‌ی ڕۆژانه ئه‌م ڕێیه تووشی بوومه‌له‌رزه و هه‌ره‌سی به‌فر ده‌بێت، بۆیه ئه‌م شوێنه قه‌ده‌غه‌كراوه.\nئه‌م بابه‌ته 3127 جار خوێنراوه‌ته‌وه